text:
Vísindaráðið valt
Føroya Vísindaráð er valt á fyrsta sinni, boðar Mentamálaráðið frá í tíðindaskrivi. Føroya Vísindaráð skal orða tann yvirskipaða strategiska granskingarpolitikkin, sum við felags hugsjón fevnir um gransking, menning og nýskapan. Í yvirskipaða granskingarpolitikkinum er ætlanin, at serlig høvuðsøki verða raðfest fyri eitt ávíst tíðarskeið samstundis sum fíggjarligu íløgurnar fylgja við. Vísindaráðið er mannað við landsstýrisfólkunum, umboð úr vísindaliga umhvørvinum og vinnuni. Hetta fyri at fáa størst møguligt samband millum vinnulívið og yvirskipaða granskingarpolitikkin.
Limirnir í Vísindaráðnum eru:
løgmaður, Jóannes Eidesgaard
landsstýriskvinnan í granskingarmálum, Kristina Háfoss
landsstýrismaðurin í uttanríkismálum, Høgni Hoydal
landsstýriskvinnan í vinnumálum, Bjørt Samuelsen
landsstýrismaðurin í fíggjarmálum, Karsten Hansen
landsstýrismaðurin í fiski- og tilfeingismálum, Tórbjørn Jacobsen
landsstýriskvinnan í løgmálum, Helena Dam á Neystabø
landsstýrismaðurin í almanna- og heilsumálum, Hans Pauli Strøm
Harumframt hevur Kristina Háfoss, landsstýriskvinna, tilnevnt hesar limir í Vísindaráðið:
Bergur Poulsen, stjóri, vegna arbeiðsgevarafeløgini
Malan Marnersdóttir, professari, dr.phil. & Ph.D., vegna Fróðskaparsetrið
Jan Arge Jacobsen, dr. scient., vegna náttúruvísindaligu granskingarstovnarnar
Marjun Patursson, bókavørður, vegna hugvísindaligu granskingarstovnarnar
Erland Viberg Joensen, Ph.D., vegna løntakarafeløgini
Sambært lógini kann løgmaður eisini tilnevna tveir limir, og hesir eru:
Hermann Oskarsson, stjóri
Sjúrður F. Olsen, Ph.D. og dr.med.
Løgmaður er formaður, og landsstýriskvinnan í granskingarmálum er næstformaður. Formaðurin í Granskingarnevndini hevur møtiskyldu í Vísindaráðnum. Stjórin fyri Granskingargrunnin er skrivari Vísindaráðsins.
Við skipanini av Føroya Vísindaráði eru umráðandi stig tikin til, at fáa eitt týðandi strategisk samfelagsmenningaramboð. Saman við Granskingarnevndini skal Vísindaráðið tryggja eina effektiva íløgu, ið framleiðir hágóðskuvitan á altjóða stigi til gagns fyri samfelagið, har dentur serliga verður lagdur á øki, har vit hava serligan førleika og tilfeingi at gera rannsóknir og veruliga kunnu gera okkum galdandi á altjóða støði.


c: text/html

text:
Pakkaferð til Malta í 2018
Sum nakað nýtt fer Atlantic Airways at flúgva beinleiðis til Malta í summar.
316 km2 stóra landið í Miðjarahavinum er sera væl umtókt sum ferðamannaland. Høvuðsstaðurin Valetta er á listanum hjá UNESCO yvir heimsarv, og við sínum fleiri enn 320 fornminnum á 55 hektarum er Valetta ein tann søguríkasti býurin í heiminum. So tað er ikki uttan orsøk, at Malta er valt at vera mentanarhøvuðsstaður í Evropa fyri árið 2018.
Alt snýr seg sjálvandi ikki bara um mentan og søgu, tí á Malta eru sjálvsagt nógvar strendur, og um summarið er sera gott veður og nógv sól.
So kom við ein túr - har er heilt víst okkurt til tín!
Prísurin er pr. pers, tá ið 6 vaksin búgva saman.
Íroknað prísin er flog + ferða-/avgreiðslugjøld, uppihald í 6. pers. húsi á Mellieha Holiday Center.
- Túrur 1: 19.jun – 03.jul
- Túrur 2: 17.jul – 31.jul
- Túrur 3: 31.jul – 14.aug
Prísur úr kr. 8.475,- pr. pers.
Gjørligt er at bíleggja eyka tænastur: t.d. flutning til/frá flogvølli, air condition v.m.
Skunda tær at bíleggja við at ringja til Kundatænastuna á 34 10 00 ella send teldupost til [email protected].

robotstxt: allowed

filter: keep


text:
30. apríl 2018Nr. 38
Løgtingslóg um broyting í lovbekendtgørelse om straffeloven (Revsilógin)
(Brotsverk ímóti lívi og likami, brotsverk ímóti persónliga frælsinum, ónáðir og ærumeiðing, fíggjarbrotsverk og serligar ásetingar viðvíkjandi løgfrøðiligum persónum)
Samsvarandi samtykt Løgtingsins staðfestir og kunnger løgmaður hesa løgtingslóg:
§ 1
Í Revsilógini, sbrt. lovbekendtgørelse nr. 215 af 24. juni 1939 om straffeloven, sum seinast broytt við løgtingslóg nr. 84 frá 29. mai 2017, verða gjørdar hesar broytingar:
1. § 7 verður orðað soleiðis:
“§ 7. Undir revsimyndugleikan í ríkinum hoyra gerðir, ið gjørdar verða á øki hjá fremmandum myndugleika, um gerningsmaðurin í skuldsetingarløtuni hevur danskan ríkisborgararætt ella hevur bústað ella líknandi fast uppihald í ríkinum, og
1) gerðin eisini er revsiverd sambært lógini á gerningsstaðnum, tvífalt revsibæri, ella
2) gerningsmaðurin eisini í gerningsløtuni hevur nevnda tilknýtið til ríkið, og gerðin
a) fevnir um kynsliga misnýtslu av børnum, menniskjahandil ella kvinnuliga umskering, ella
b) verður gjørd ímóti onkrum, sum í gerningsløtuni hevur nevnda tilknýtið til ríkið.
Stk. 2. Undir revsimyndugleikan í ríkinum hoyra eisini gerðir, ið gjørdar verða uttan fyri eitt myndugleikaøki, um gerningsmaðurin í skuldsetingarløtuni hevur eitt tílíkt tilknýti til ríkið, sum lýst er í stk. 1, um gerðin kann hava við sær harðari revsing enn 4 mánaða fongsul.
Stk. 3. Stk. 1, nr. 1, og stk. 2 galda eisini fyri gerðir, ið gjørdar verða av persónum, sum í skuldsetingarløtuni hava ríkisborgararætt ella eru búsitandi í Finnlandi, Íslandi, Noregi ella Svøríki, og sum eru staddir í ríkinum.”
2. Í § 93, stk. 2, nr. 1 verður “§ 296, stk. 2” broytt til: “§ 296, stk. 3”.
3. § 122 verður orðað soleiðis:
“§ 122. Tann, sum av órøttum veitir, lovar ella bjóðar nøkrum, sum virkar í føroyskari, danskari, útlendskari ella altjóða tænastu fyri hitt almenna, eina gávu ella annan fyrimun fyri at fáa viðkomandi til at gera ella lata vera við at gera okkurt í tænastuni, verður revsaður við sekt ella við fongsli í upp til 6 ár.”
4. § 131, stk. 2 verður strikað.
5. Kapittul 25 verður orðaður soleiðis:
“Kapittul 25
Brotsverk ímóti lívi og likami
Brotsverk ímóti lívi
§ 237. Tann, sum drepur ein annan, verður revsaður fyri manndráp við fongsli í 5 ár upp til lívstíð.
§ 238. Drepur mamma barn sítt undir ella beint eftir føðing, og hon trúliga hevur gjørt tað av neyð, av ótta fyri vanæru, ella av ómegd, ørkymlan ella ráðaloysi, sum stóðst av føðingini, verður hon revsað við fongsli í upp til 4 ár.
Stk. 2. Er brotsverkið ikki fullført, og hevur barnið ikki fingið skaða av gerðini, kann revsingin detta burtur.
§ 239. Tann, sum drepur ein annan, eftir at hesin klárt og týðiliga hevur biðið um tað, verður revsaður við fongsli í upp til 3 ár.
§ 240. Tann, sum viðvirkar til, at onkur tekur sítt egna lív, verður revsaður við sekt ella fongsli í upp til 3 ár.
§ 241. Tann, sum av ósketni elvir annans deyð, verður revsaður við sekt ella fongsli í upp til 4 mánaðir og undir serliga skerpandi umstøðum við fongsli upp í 8 ár. Er gerðin framd í sambandi við rúsdrekkakoyring, brot á § 15, stk. 1 og 2 í løgtingslóg um ferðslu, ella serliga fyrilitarleysa koyring verður hetta roknað sum serliga skerpandi umstøður.
§§ 242-243. (Strikaðar).
Brotsverk ímóti likami
§ 244. Tann, sum við harðskapi ella á annan hátt ger seg inn á annans likam, verður revsaður við sekt ella fongsli í upp til 3 ár.
§ 245. Tann, sum ger seg sekan í serliga ráum, grovum ella vandamiklum likamsálopi ella mishandling, verður revsaður við fongsli í upp til 6 ár. Er talan um munandi skaða á likam ella heilsu, skal hetta roknast sum serliga skerpandi umstøður.
Stk. 2. Tann, sum ger skaða á annans likam ella heilsu á annan hátt enn soleiðis, sum nevnt er í stk. 1, verður revsaður við fongsli í upp til 6 ár.
§ 245 a. Tann, sum við ella uttan samtykki sker ella á annan hátt tekur burtur ytru kynsgøgn á gentu ella kvinnu heilt ella lutvíst, verður revsaður við fongsli í upp til 6 ár.
§ 246. Hevur brot á § 245 ella § 245 a við sær annans deyð, ella er tað aðramáta so grovt ella hevur so álvarsaman skaða við sær, at talan er um serliga skerpandi umstøður, kann revsingin vaksa til fongsul upp í 10 ár.
§ 247. Verða lógarbrot, sum nevnd í §§ 244-246, gjørd av persóni, sum áður er dømdur fyri tilætlað likamsálop ella fyri brotsverk, har tilætlaður harðskapur hevur verið partur, kann revsingin vaksa við upp í eina helvt.
Stk. 2. Sama er galdandi um lógarbrot, sum nevnd í §§ 244-246, verða gjørd ímóti persóni, sum er í serligum vanda fyri harðskapi í arbeiði sínum.
§ 248. Fyri likamsálop í bardaga, ella har tann álopni nýtir harðskap afturímóti, kann revsingin undir serliga linnandi umstøðum detta burtur.
§ 249. Tann, sum av ósketni ger munandi skaða á annans likam ella heilsu, verður revsaður við sekt ella fongsli í upp til 4 mánaðir, ella undir serliga skerpandi umstøðum við fongsli í upp til 8 ár. Er gerðin framd í sambandi við rúsdrekkakoyring, brot á § 15, stk. 1 og 2 í løgtingslóg um ferðslu, ella serliga fyrilitarleysa koyring, verður hetta roknað sum serliga skerpandi umstøður.
Vandaelvandi atburður
§ 250. Tann, sum kemur øðrum í hjálparleysa støðu, ella sum fer frá persóni, sum hann hevur undir hond, og sum er í slíkari støðu, verður revsaður við fongsli í upp til 8 ár.
§ 251. Kvinna, sum í sambandi við føðing á ábyrgdarleysan hátt kemur barni sínum í álvarsaman vanda, verður revsað við fongsli í upp til 1 ár.
§ 252. Tann, sum við vinningi í huga, í grovum ovfarakæti ella á tílíkan fyrilitarleysan hátt elvir til hóttandi vanda fyri lívi ella likamsførleikum hjá øðrum persóni, verður revsaður við fongsli í upp til 8 ár.
Stk. 2. Á sama hátt verður tann revsaður, sum á fyrilitarleysan hátt elvir til vanda fyri, at annar persónur verður smittaður av lívshóttandi og ólekjandi sjúku.
Stk. 3. Landsstýrismaðurin ásetir í samráð við landsstýrismannin í heilsumálum, hvørjar sjúkur koma undir stk. 2.
§ 253. Við sekt ella fongsli í upp til 2 ár verður tann revsaður, sum hóast tað hevði borið honum til, uttan at hann ella onnur skuldu ovofrað seg, og uttan at hann skuldi komið sær sjálvum ella øðrum í nakran serligan vanda, letur vera við
1) eftir førimuni at hjálpa einum, sum er í eyðsæddum lívsvanda, ella
2) at gera tað, ið eftir umstøðunum krevst fyri at bjarga einum, ið tykist vera lívleysur, ella gera tað, sum er álagt til at taka sær av persónum, ið hava verið fyri skipbroti ella tílíkari ólukku.
Stk. 2. Við fongsli í upp til 2 ár verður tann revsaður, sum brýtur stk. 1 við at rýma frá ferðsluvanlukku, har onkur hevur fingið munandi persónsskaða.
§ 254. Tann, sum tilætlað ella av ósketni letur vandamikil vápn ella spreingievni upp í hendurnar á barni undir 15 ár ella á sálarsjúkum, menningartarnaðum ella rúsaðum persóni, verður revsaður við sekt ella fongsli í upp til 3 mánaðir.
§§ 255-259. (Strikaðar).”
6. Kapittul 26 verður orðaður soleiðis:
“Kapittul 26
Brotsverk ímóti persónliga frælsinum
§ 260. Fyri ólógligan tvingsil verður tann revsaður við sekt ella fongsli í upp til 2 ár, sum
1) við harðskapi ella við hóttan um harðskap, um munandi skaða á ogn, frælsistøku, um ósanna skuldseting um revsiverd ella ærumeiðandi viðurskifti ella at avdúka viðurskifti, ið hoyra privatlívinum til, tvingar ein annan til at tola, gera ella lata vera við at gera okkurt, ella
2) við hóttan um at melda ella avdúka revsiverd viðurskifti ella um at bera fram sanna ærumeiðandi skuldseting tvingar ein annan til at gera, tola ella lata vera við at gera okkurt, um tvingsilin ikki kann metast at hava hóskandi samband við tað, sum hevur elvt hetta.
Stk. 2. Verður onkur tvingaður til hjúnalag ella átrúnaðarliga vígslu, sum ikki hevur borgarligt gildi, kann revsingin vaksa til fongsul í upp til 4 ár.
§ 261. Tann, sum tekur frælsið frá øðrum, verður revsaður við sekt ella fongsli í upp til 4 ár.
Stk. 2. Verður frælsistøka gjørd fyri vinning, varir hon leingi, ella snýr hon seg um, at onkur av órøttum verður hildin í varðhaldi sum sálarsjúkur ella menningartarnaður ella verður førdur í fremmanda hertænastu, fangilsi ella annan bundinskap í fremmandum landi, er revsingin fongsul í upp til 12 ár.
Stk. 3. Tann, sum av grovum ósketni fremur frælsistøku, soleiðis sum hon er lýst í stk. 2, verður revsaður við sekt ella fongsli í upp til 6 mánaðir.
§ 262. (Strikað).
§ 262 a. Fyri menniskjahandil verður tann revsaður við fongsli í upp til 10 ár, sum útvegar, flytur, yvirførir, hýsir ella síðan tekur ímóti einum persóni, har uppií er ella hevur verið
1) ólógligur tvingsil sambært § 260,
2) frælsistøka sambært § 261,
3) hóttan sambært § 266,
4) ólógligur háttur at skapa, styrkja ella gera sær dælt av misfatan, ella
5) onnur óhøvilig framferð við tí í hyggju at misnýta viðkomandi til prostitutión, pornografiskar myndir ella filmar, pornografiska framførslu, tvingsilsarbeiði, trælahald ella trælahaldslíknandi umstøður, revsiverdar gerðir ella lívgagnatøku.
Stk. 2. Á sama hátt verður tann revsaður, sum við tí í hyggju at misnýta viðkomandi til prostitutión, pornografiskar myndir ella filmar, pornografiska framførslu, tvingsilsarbeiði, trælahald ella trælahaldslíknandi umstøður, revsiverdar gerðir ella lívgagnatøku
1) útvegar, flytir, yvirførir, hýsir ella síðan tekur ímóti einum persóni undir 18 ár, ella
2) letur pening ella annan fyrimun fyri at fáa samtykki til misnýtsluna frá einum persóni, sum hevur myndugleika yvir órættaða, eins væl og tann, sum tekur við peninginum ella fyrimuninum.”
7. Kapittul 27 verður orðaður soleiðis:
“Kapittul 27
Ónáðir og ærumeiðing
§ 263. Við sekt ella fongsli í upp til 6 mánaðir verður tann revsaður, sum av órøttum
1) letur upp ella heldur aftur annans bræv, telegramm ella onnur afturlatin boð ella rit, ella sum ger seg kunnigan við innihaldið,
2) skaffar sær atgongd til annans goymslu, ella
3) við tóli loyniliga avlurtar ella tekur upp útsagnir, sum verða sagdar í einrúmi, telefon ella í øðrum samrøðum millum onnur ella í samráðingum á afturlatnum fundi, sum viðkomandi ikki sjálvur luttekur á, ella sum hann av órøttum hevur skaffað sær atgongd til.
Stk. 2. Við sekt ella fongsli í upp til 1 ár og 6 mánaðir verður tann revsaður, sum av órøttum skaffar sær atgongd til annans upplýsingar ella forrit, sum eru ætlað til nýtslu í kunningarskipan.
Stk. 3. Verður áseting í stk. 1 ella 2 brotin tilætlað fyri at skaffa sær atgongd til ella fyri at gera seg kunnigan við upplýsingar um vinnulig loyndarmál hjá fyritøku ella undir øðrum serliga skerpandi umstøðum, kann revsingin vaksa til fongsul upp í 6 ár. Á sama hátt verða revsað reglulig ella skipað brot á stk. 2.
§ 263 a. Við sekt ella fongsli í upp til 1 ár og 6 mánaðir verður tann revsaður, sum av órøttum og við vinnuligum endamáli selur ella í størri mát breiðir út kodu ella tílíkt, sum kann nýtast til at sleppa inn í kunningarskipan, ið er vard fyri almennari atgongd við kodu ella aðrari serligari atgongdaravmarking.
Stk. 2. Á sama hátt verður tann revsaður, sum av órøttum víðarigevur størri mongd av kodum ella tílíkum sambært stk. 1.
Stk. 3. Á sama hátt verður tann revsaður, sum av órøttum skaffar sær atgongd til ella víðarigevur kodu ella tílíkt sambært stk. 1 til
1) eina samfelagsliga týdningarmikla kunningarskipan, samanber við § 193, ella
2) eina kunningarskipan, sum viðger viðkvæmar upplýsingar sambært § 2, nr. 9 í løgtingslóg um viðgerð av persónsupplýsingum, um persónlig viðurskifti hjá fleiri persónum.
Stk. 4. Hendir víðarigeving sambært stk. 1-3 undir serliga skerpandi umstøðum, er revsingin fongsul í upp til 6 ár. Sum serliga skerpandi umstøður eru serstakliga at rokna slíkar, har víðarigevingin er serliga umfatandi ella hevur við sær serligan vanda fyri munandi skaða.
§ 264. Við sekt ella fongsli í upp til 6 mánaðir verður tann revsaður, sum av órøttum
1) skaffar sær atgongd til fremmandahús ella annað stað, har ikki er frítt at koma, ella
2) ikki fer av fremmandagrund, tá ið hann verður biðin um tað.
Stk. 2. Verður ásetingin í stk. 1, nr. 1, brotin tilætlað fyri at skaffa sær atgongd til ella fyri at gera seg kunnigan við upplýsingar um vinnuloynidómar hjá virki, ella eru umstøðurnar aðramáta serliga skerpandi, kann revsingin vaksa til fongsul upp í 6 ár. Sum serliga skerpandi umstøður eru serstakliga at rokna slíkar, har brotið elvir øðrum munandi skaða ella hevur við sær serligan vanda fyri tí.
§ 264 a. Tann, sum av órøttum avmyndar persónar, sum eru á einum staði, har ikki er frítt at koma, verður revsaður við sekt ella fongsli í upp til 6 mánaðir. Sama við honum, sum við kikara ella øðrum tóli av órøttum eygleiðir slíkar persónar.
§ 264 b. (Strikað).
§ 264 c. Revsiásetingarnar sambært §§ 263, 264 og 264 a galda eisini fyri tann, sum uttan at hava viðvirkað til gerðina skaffar sær atgongd til ella av órøttum nýtir upplýsingar, sum fingnar eru til vegar við lógarbrotunum.
§ 264 d. Við sekt ella fongsli í upp til 6 mánaðir verður tann revsaður, sum av órøttum víðarigevur boð ella myndir, ið viðvíkja persónligum viðurskiftum hjá øðrum persóni ella aðramáta vísa hann í umstøðum, sum skilliga kunnu krevjast ikki at koma fyri almenningin. Ásetingin er eisini galdandi fyri boð ella myndir, ið viðvíkja deyðum persóni.
§ 265. (Strikað).
§ 266. Tann, sum hóttir onkran við at fremja revsiverda gerð, og hóttanarmátin er slíkur, ið kann elva til stóran ótta fyri lívi, heilsu ella vælferð hjá tí hótta ella øðrum, verður revsaður við sekt ella fongsli í upp til 2 ár.
§ 266 a. Við sekt ella fongsli í upp til 1 ár verður tann revsaður, sum, uttan at treytirnar fyri at revsa eftir §§ 136 ella 266 eru til staðar, alment setir fram útsøgn, ið miðar eftir at birta upp undir herverk ella valdsgerð.
§ 266 b. Tann, sum alment ella við størri útbreiðslu í hyggju setir fram útsøgn ella boðskap, ið hóttir, spottar ella eyðmýkir persónsbólk orsakað av rasu, húðarliti, tjóðskaparligum ella etniskum uppruna, trúgv, kynsligum samleika ella breki, verður revsaður við sekt ella fongsli í upp til 2 ár.
§ 266 c. Tann, sum eftir at avgerð er fallin í einum máli, endurtekur tær ógildaðu skuldsetingarnar ímóti sama persóni so ofta, at skuldsetingarnar gerast meinsókn, og tá upplýsingarnar verða mettar at kunna skaða almenna umdømið hjá persóninum, verður revsaður við sekt ella fongsli í upp til 4 mánaðir.
§ 267. Tann, sum ærumeiðir annan við niðrandi orðum ella gerðum ella setir fram ella breiðir út skuldseting um viðurskifti, sum verða mett at vera slík sum kunnu skaða almenna umdømið hjá tí ærumeidda, verður revsaður við sekt ella fongsli í upp til 4 mánaðir.
§ 267 a. (Strikað).
§ 268. Tann, sum setir fram ella breiðir út skuldseting ímóti betri vitan, ella sum ikki hevur rímiliga orsøk til at halda skuldsetingina vera sanna, verður revsaður fyri útspilling. Revsingin í § 267 kann tá vaksa til fongsul í upp til 2 ár.
§ 269. Skuldseting er órevsiverd, um tað verður prógvað, at hon er sonn, ella tá ið tann, sum í góðari trúgv setir hana fram, hevur havt skyldu til at úttala seg ella av røttum hevur vart eyðsýnd almenn áhugamál ella egnan ella annans tørv.
Stk. 2. Revsing kann detta burtur, um umstøðurnar góvu orsøk til at halda, at skuldsetingin var sonn.
§ 270. Tann, sum setir fram skuldseting á óhøviliga vanærandi hátt, kann revsast eftir § 267, sjálvt um sannleikaprógv verður ført. Sama er galdandi, um gerningsmaðurin ikki hevur havt rímiliga orsøk til at seta fram skemdarorðini.
Stk. 2. Um tann ærumeiddi einans krevur revsing eftir hesi grein, verður prógv um sannleikan í skuldsetingini ikki ført, um ikki almenn atlit á avgerandi hátt tala fyri tí.
§ 271. Tað verður ikki loyvt at føra fram prógv um sannleikan í revsiverdari gerð, um tann, sum verður skuldsettur við endaligum dómi í ríkinum ella í útlondum er fríkendur.
Stk. 2. Sannleikaprógv fyri eina longu dømda revsiverda gerð, sleppur einum ikki undan revsing, tá ið tann ærumeiddi í mun til innihaldið í gerðini, tíðspunktið, tá ið hon varð framd, og umstøðurnar annars hevði rímiligan rætt til at krevja, at málið ikki verður tikið fram aftur.
§ 272. Revsing eftir § 267 kann detta burtur, um tann órættaði hevur elvt til gerðina við óhøviligum atburði, ella um hann hevur hevnt seg inn á ærumeiðaran.
§ 273. Er ærumeiðandi skuldseting ógrundað, skal tað viðmerkjast í dómsniðurstøðuni, um tann ærumeiddi setir fram málskrav um tað.
Stk. 2. Tann, sum verður dømdur fyri ærumeiðing, kann eftir málskravi frá tí ærumeidda, fáa álagt at gjalda honum eina upphædd, sum rætturin áleggur, til at gjalda útreiðslurnar fyri at kunngera dómsniðurstøðu og møguliga eisini dómsgrundgevingar í einum ella fleiri almennum miðlum. Soleiðis skal vera, sjálvt um talan bert er um ógildingardóm eftir stk. 1.
§ 274. Tann, sum setir fram ella breiðir út ærumeiðandi útsøgn um deyðan persón, kann verða revsaður við sekt. Er talan um útspilling, kann hann verða revsaður við fongsli í upp til 4 mánaðir.
Stk. 2. Ærumeiðandi útsøgn, sum verður sett fram ímóti deyðum persóni 20 ár eftir deyða hansara, kann bert verða lógsøkt, um treytirnar í § 268 eru loknar.
§ 275. Brotsverk í hesum kapitli verða lógsøkt við privatari átalu, tó ikki brotsverkini, sum nevnd eru í §§ 266, 266 a og 266 b.
Stk. 2. Brot á §§ 263-264 d kunnu verða lógsøkt við almennari ákæru, um tann órættaði biður um tað. Sama er galdandi, um tann, sum virkar, ella tað tíðspunktið, ið talan er um, virkaði í almennari tænastu ella vinnu, verður skuldsettur fyri eina gerð, sum kann ella kundi havt við sær, at viðkomandi misti starvið ella vinnu sína. Sama er eisini galdandi, tá ið skuldsetingin er navnleys, ella tá ið navnið er skeivt ella uppáfunnið.
§ 275 a. (Strikað).”
8. Kapittul 28 verður orðaður soleiðis:
“Kapittul 28
Fíggjarbrotsverk
§ 276. Fyri stuldur verður tann revsaður, sum uttan handhavarans samtykki tekur fremmandan flytbaran lut og ognar sær hann fyri at útvega sær ella øðrum vinning, tey ongan rætt hava til. Sum flytbarur lutur er eisini at rokna ein orkumongd, sum er framleidd, goymd ella nýtt til at skapa ljós, hita, kraft ella rørslu ella til annað fíggjarligt endamál.
§ 276 a. Fyri innbrotsstuldur verður tann revsaður, sum av órøttum skaffar sær atgongd til fremmandahús og uttan handhavarans samtykki tekur fremmandan flytbaran lut og ognar sær hann fyri at útvega sær ella øðrum vinning, tey ongan rætt hava til.
§ 277. Fyri finningsbrot verður tann revsaður, sum fyri at útvega sær ella øðrum vinning, tey ongan rætt hava til, ognar sær ein fremmandan flytbaran lut, sum eingin hevur í varðveitslu, ella sum orsakað av eigarans gloymsku ella á annan tílíkan tilvildarligan hátt er komin gerningsmanninum í varðveitslu.
§ 278. Fyri fíggjarundandrátt verður tann revsaður, sum fyri at útvega sær ella øðrum vinning, tey ongan rætt hava til
1) ognar sær fremmandan flytbaran lut, sum er í hansara varðveitslu, uttan at gerðin er fevnd av § 277,
2) noktar fyri at hava tikið ímóti peningaláni ella øðrum láni til ognar ella fyri at hava tikið ímóti veiting, sum rindast skal fyri, ella
3) av órøttum nýtir pening, sum honum er latin upp í hendur, hóast hann ikki var pliktaður til at halda peningin sundurskildan frá egnari ogn.
Stk. 2. Ásetingin í stk. 1, nr. 1, fevnir ikki um ræði á keyptum luti, sum seljarin hevur treytað sær ognarrætt yvir, til keypsprísurin er goldin.
§ 279. Fyri fíggjarsvik verður tann revsaður, sum fyri at útvega sær ella øðrum vinning, tey ongan rætt hava til, ólógliga skapar, styrkir ella ger sær dælt av annans misfatan og soleiðis fær hann til at gera ella til at lata vera við at gera okkurt, ið elvir honum ella øðrum, sum gerðin ella undanlátið verður avgerandi fyri, ein fíggjarmiss.
§ 279 a. Fyri dátusvik verður tann revsaður, sum fyri at útvega sær ella øðrum vinning, tey ongan rætt hava til, ólógliga broytir, leggur afturat ella strikar upplýsingar ella forrit til elektroniska dátuviðgerð ella aðramáta ólógliga roynir at ávirka úrslitið av slíkari dátuviðgerð.
§ 280. Fyri heimildarsvik verður tann revsaður, um ikki gerðin kemur undir §§ 276-279 a, sum fyri at útvega sær ella øðrum vinning, tey ongan rætt hava til, elvir øðrum fíggjarmiss
1) við at misnýta sær givna atgongd til at handla við rættarvirknaði fyri annan, ella
2) við í fíggjarviðurskiftum, sum tað áliggur honum at røkja fyri annan, handlar ímóti tørvinum hjá hesum.
§ 281. Fyri avnoyðslu verður tann revsaður, um ikki gerðin kemur undir § 288,
1) sum fyri at útvega sær ella øðrum vinning, tey ongan rætt hava til, hóttir onkran við harðskapi, stórum skaða á góðs ella frælsistøku, við at bera fram ósanna skuldseting um revsiverd ella ærumeiðandi viðurskifti ella við at avdúka viðurskifti, ið hoyra privatlívinum til, ella
2) sum hóttir við at melda ella avdúka revsiverd viðurskifti ella við at bera fram sanna ærumeiðandi skuldseting fyri á tann hátt at útvega sær ella øðrum vinning, sum ikki kann metast at hava hóskandi samband við tann tilburð, sum er atvoldin til framseting av hóttanini.
§ 282. Fyri okur verður tann revsaður, sum ger sær dælt av annans munandi fíggjarligu ella persónligu trupulleikum, manglandi innliti, gáloysni ella bundinskapi fyri á tann hátt í eini avtalu at fáa ella treyta sær veiting, sum er í stórum ósamsvari við mótveitingina ella sum er kostnaðarleys.
§ 283. Fyri skuldarasvik verður tann revsaður, sum fyri at útvega sær ella øðrum vinning, tey ongan rætt hava til
1) avhendir, pantsetir ella á annan hátt ræður yvir egið góðs, har til triðipartur hevur fingið rættindi, sum ikki eru sambærilig við gerðina,
2) eftir at búgv hansara er tikið til trotabúsviðgerð, ella eftir at tingingar um neyðskuldarsemju uttan fyri húsagang eru byrjaðar, fremur gerðir, sum skulu forða fyri, at krøv og ognir í búnum koma kravánarum ella onkrum einstøkum av kravánarunum til góðar, ella
3) við falslæti, burturfjaling, sýnisrættargerð, stórum gávum, ovnýtslu, sølu fyri undirprís, gjalding av ella veðseting fyri ógjaldkomnum skuldbókingum ella á annan tílíkan hátt forðar fyri, at krøv og ognir hansara koma kravánarum ella onkrum einstøkum av kravánarunum til góðar.
Stk. 2. Eru gerðir, sum nevndar í stk. 1, nr. 3, framdar fyri at geva kravánara framíhjárætt, verður hesin bert revsaður, um hann, tá tað var skilligt, at húsagangurin ella gjaldssteðgur hjá skuldaranum vóru fyri durum, fekk skuldaran til at geva sær framíhjárættin.
§ 284. (Strikað).
§ 285. Brotsverk nevnd í §§ 276, 276 a og 278-283 verða revsað við fongsli í upp til 1 ár og 6 mánaðir. Fyri teir í § 283, stk. 2 nevndu tilburðir, kann revsingin fyri bæði skuldaran og fyri kravánaran, sum fekk framíhjárætt, minka til sekt.
Stk. 2. Finningsbrot, sbrt. § 277, verður revsað við sekt ella við fongsli í upp til 1 ár og 6 mánaðir.
§ 286. Revsingin fyri brotsverk sambært §§ 276, 276 a, 281 og 282 kann vaksa til fongsul í upp til 6 ár, um talan er um serliga grov brot, serstakliga orsakað av útinningarháttinum, um fleiri eru saman um tey, um vápn ella onnur vandamikil amboð ella evni eru uppií, um stolnu lutirnir hava eitt stórt virði, ella orsakað av umstøðunum kring lutirnar, tá ið teir vórðu stolnir, ella tí at stuldurin er partur av skipaðum innbrotum, ella um talan er um nógv brot.
Stk. 2. Revsingin fyri brotsverk sambært §§ 278-280 og 283 kann vaksa til fongsul í upp til 8 ár, um talan er um serliga grov brot, serstakliga orsakað av útinningarháttinum, ella tí at fleiri eru saman um tey, ella tí at uppnáddi ella tilætlaði vinningurin er stórur, ella um talan er um nógv brot.
§ 287. Eru nøkur brotsverk sambært §§ 276-283 minni revsiverd orsakað av umstøðunum kring brotið, tí at stolnu lutirnir ella fíggjarligi missurin hava lítið upp á seg ella av øðrum orsøkum, er revsingin sekt. Eru umstøðurnar aðramáta linnandi, kann revsingin detta burtur.
Stk. 2. Brotsroynd, sum er fevnd av stk. 1, er revsiverd.
§ 288. Fyri rán verður tann revsaður við fongsli í upp til 6 ár, sum fyri at útvega sær ella øðrum vinning, tey ongan rætt hava til, við harðskapi ella við hóttan um beinanvegin at nýta harðskap
1) tekur ella tvingar fremmandan flytbaran lut frá nøkrum,
2) flytur stolnan lut á trygt stað, ella
3) tvingar onkran til at gera ella til at lata vera við at gera okkurt, sum elvir til fíggjarmiss hjá tí álopna ella øðrum, sum tann álopni handlar fyri.
Stk. 2. Revsingin kann vaksa til fongsul í upp til 10 ár, um talan er um serliga grovt rán, serstakliga um tað er av serliga vandamiklum slag, vegna útinningarháttin, vavið av uppnádda ella tilætlaða vinninginum, um talan er um at taka seg inn í privatheim at ræna, ella um talan er um nógv brot.
§ 289. Við fongsli í upp til 8 ár verður tann revsaður, sum fyri at útvega sær ella øðrum vinning, tey ongan rætt hava til, ger seg sekan í serliga grovum broti á skattalóggávu, tolllóggávu, avgjaldslóggávu ella stuðulslóggávu ella á § 289 a.
Stk. 2. Ásetingin í stk. 1 er bert galdandi, um lóggávan, sum nevnd er í stk. 1, vísir til hesa áseting.
Stk. 3. Tá ið eykasekt sambært § 50, stk. 2, verður áløgd fyri brot á stk. 1, skal dentur leggjast á, um talan er um serliga grov brot, serstakliga orsakað av útinningarháttinum, um fleiri eru saman um tað, ella um talan er um nógv brot.
§ 289 a. Við sekt ella fongsli í upp til 1 ár og 6 mánaðir verður tann revsaður, sum til nýtslu at taka avgerð um at rinda ella afturrinda toll ella avgjøld, útgjald ella afturgjald av viðbótum ella stuðli frá donskum ella føroyskum myndugleikum ella frá ES-stovnum ella øðrum samveldis stovnum, gevur ósannar ella villleiðandi upplýsingar ella tigur við upplýsingum, heruppií ikki heldur upplýsingarskyldu, sum er týðandi fyri avgerðina í málinum, fyri tilætlað at sleppa sær sjálvum ella øðrum undan at gjalda ella fyri tilætlað at útvega sær sjálvum ella øðrum eitt útgjald, tey ongan rætt hava til.
Stk. 2. Á sama hátt verður tann revsaður, sum av órøttum ger sær dælt av lógliga uppnáddum fyrimuni viðvíkjandi gjøldum sambært stk. 1 og tann, sum av órøttum nýtir útgjøld sambært stk. 1 til onnur endamál enn tey, sum tey av fyrstantíð vórðu játtað til. Hetta er tó ikki galdandi fyri veitingar, sum verða játtaðar til privata nýtslu.
Stk. 3. Ásetingarnar í stk. 1 og 2 galda bert, um onnur lóggáva ikki hevur samsvarandi ásetingar.
Stk. 4. Er talan um serliga grovt brot á stk. 1 ella 2, verður revsað eftir § 289.
§ 290. Fyri fæloynd verður tann revsaður við sekt ella fongsli í upp til 1 ár og 6 mánaðir, sum av órøttum tekur ímóti ella skaffar sær ella øðrum lut í vinningi, sum er fingin til vegar við revsiverdum lógarbroti. Á sama hátt verður tann revsaður, sum eftirsíðan av órøttum við at goyma, varðveita, flyta, hjálpa at avhenda ella á annan tílíkan hátt er við til at tryggja einum øðrum vinning av revsiverdum lógarbroti.
Stk. 2. Revsingin kann vaksa til fongsul í upp til 6 ár, um talan er um serliga grova fæloynd, serstakliga um hon er av vinnuligum ella yrkisligum slagi ella orsakað av uppnádda ella tilætlaða vinninginum, ella tá ið fleiri brotsverk eru framd.
Stk. 3. Revsing eftir hesi áseting kann ikki gevast honum, sum tekur ímóti vinningi frá familju ella samlivara til vanligt uppihald, ella honum, sum tekur ímóti vinningi sum vanligt gjald fyri vanligar brúksvørur, brúkslutir ella tænastur.
§ 291. Tann, sum oyðileggur, skaðar ella beinir burtur lutir, sum annar eigur, verður revsaður við sekt ella fongsli í upp til 1 ár og 6 mánaðir.
Stk. 2. Verður umfatandi herverk framt, ella herverk av meira regluligum ella skipaðum slagi, ella um gerningsmaðurin áður er dømdur eftir hesi grein ella eftir § 180, § 181, § 183, stk. 1 og 2, § 184, stk. 1, § 193 ella § 194, kann revsingin vaksa til fongsul upp í 6 ár.
Stk. 3. Verður brot á stk. 2 gjørt av grovum ósketni, er revsingin sekt ella fongsul í upp til 6 mánaðir.
Stk. 4. Tá ið revsing verður ásett fyri brot á stk. 1 ella 2, skal tað roknast sum skerpandi umstøður, at gerðin er framd ímeðan ella í beinleiðis framhaldi av, at tað í økinum verða gjørdar grovar ónáðir á almennum staði.
§ 292. Tann, sum oyðileggur, skaðar ella beinir fyri egnum ognum fyri at forða fyri, at tær koma kravánarum ella onkrum einstøkum av kravánarunum til góðar, verður revsaður við sekt ella fongsli í upp til 1 ár.
§ 293. Tann, sum av órøttum nýtir lut, sum annar eigur, verður revsaður við sekt ella fongsli í upp til 1 ár, um ikki gerðin er fevnd av § 293 a. Undir skerpandi umstøðum, serstakliga tá ið luturin ikki verður settur aftur eftir nýtslu, kann revsingin vaksa til fongsul upp í 2 ár.
Stk. 2. Tann, sum av órøttum forðar øðrum í heilt ella lutvíst at ráða yvir luti, verður revsaður við sekt ella fongsli í upp til 1 ár. Revsingin kann vaksa til fongsul upp í 2 ár, um talan er um regluligt ella skipað brot, ella um tað í aðramáta er talan um serliga skerpandi umstøður.
§ 293 a. Fyri brúksstuldur av motorakfari verður tann revsaður við sekt ella fongsli í upp til 1 ár og 6 mánaðir, sum av órøttum nýtir motorakfar, sum annar eigur. Undir serliga skerpandi umstøðum, herímillum serliga í endurtakandi førum, kann revsingin vaksa til fongsul upp í 4 ár.
§ 294. Tann, sum ólógliga fremur sjálvtekt, verður revsaður við sekt.
§ 295. Tann, sum ímóti privatum ella almennum rætti setir upp byrging ella fastan útbúnað í feskum vatni ella á landleiðini, verður revsaður við sekt ella fongsli í upp til 3 mánaðir.
§ 296. Við sekt ella fongsli í upp til 1 ár og 6 mánaðir verður tann revsaður, sum
1) breiðir út skeivar ella villleiðandi upplýsingar, sum kunnu ávirka prísin á virðisbrøvum ella tílíkum fíggjarligum amboðum og ognum munandi,
2) gevur skeivar ella villleiðandi upplýsingar um viðurskifti hjá løgfrøðiligum persóni
a) í almennum fráboðanum um fíggjarlig viðurskifti,
b) í lógarásettum roknskapi,
c) í frágreiðing, roknskapi ella váttan til aðalfund ella tílíkan myndugleika ella til leiðsluna hjá tí løgfrøðiliga persóninum,
d) í fráboðan til skrásetingarmyndugleika, ella
e) í útboðstilfari viðvíkjandi stovnan ella kapitalhækkan hjá løgfrøðiliga persóninum, og viðvíkjandi sølu av kapitalpørtum ella útgávu ella sølu av umbýtiligum lánsbrøvum,
3) grovliga brýtur lóg, sum er galdandi fyri løgfrøðiligan persón viðvíkjandi
a) kapitaltilføring, ella
b) nýtslu av fæi hjá tí løgfrøðiliga persóninum, ella
4) grovliga letur vera við at lúka lógarkrøv, sum eru galdandi fyri løgfrøðiligan persón um
a) gerðabókarførslu,
b) førslu av skráum og upplýsingarskyldum viðvíkjandi ognarlutum, ella
c) atgerðarskyldum viðvíkjandi staðfestum kapitalmissi.
Stk. 2. Undir serliga skerpandi umstøðum kann revsingin fyri brot á stk. 1, nr. 1, vaksa til fongsul í upp til 6 ár. Sum serliga skerpandi umstøður eru serstakliga at rokna gerðir, har fleiri eru saman um brotsverkið, har uppnáddi ella tilætlaði vinningurin er stórur, ella tá ið fleiri brotsverk eru framd.
Stk. 3. Verður ein gerð ella eitt undanlát, sum er nevnt í stk. 1, framd av grovum ósketni, er revsingin sekt ella undir serliga skerpandi umstøðum fongsul í upp til 4 mánaðir.
§ 297. Við sekt ella fongsli í upp til 1 ár og 6 mánaðir verður tann revsaður, sum breiðir út skeivar ella villleiðandi upplýsingar, sum kunnu ávirka prísin á vøru, fastogn ella øðrum tílíkum ognum munandi.
Stk. 2. Verður ein gerð, sum nevnd í stk. 1 gjørd av grovum ósketni, er revsingin sekt ella undir serliga skerpandi umstøðum fongsul í upp til 4 mánaðir.
§ 298. Við sekt ella fongsli í upp til 6 mánaðir verður tann revsaður, sum, uttan at treytirnar fyri at brúka § 279 eru til staðar,
1) við falslæti um gjaldsevni skaffar sær ella øðrum lán ella kreditt við fíggjarligum missi sum úrsliti,
2) við at brúka burtur av forútgoldnum viðurgjaldi harvið ikki megnar at lata mótveitingina,
3) fer av staði uttan at gjalda fyri innivist, matarát, flutning ella aðra veiting, sum tað skilliga skuldi gjaldast fyri, áðrenn farið varð av staðnum, ella
4) uttan at rinda ásett gjald lumpar sær atgongd til framførslu, framsýning ella fund, ella til flutning við almennum flutningsfari ella til at nýta annan alment atkomiligan útbúnað.
§ 299. Við sekt ella fongsli í upp til 1 ár og 6 mánaðir verður tann revsaður, sum, uttan at treytirnar fyri at brúka § 280 eru til staðar, í fíggjarviðurskiftum, sum tað áliggur honum at røkja fyri annan, skúgvar skyldur sínar til viks og harvið elvir hinum munandi fíggjarmiss, sum ikki verður endurgoldið, áðrenn dómur fellur á fyrsta rættarstigi.
Stk. 2. Við sekt ella fongsli í upp til 4 ár verður tann revsaður, ið sum annans fíggjarrøkil ímóti skyldum sínum tekur ímóti, krevur ella letur lova sær gávu ella annan fyrimun til sín sjálvs ella annan. Á sama hátt verður tann revsaður, sum bjóðar, veitir ella lovar slíka gávu ella fyrimun.
§ 299 a. Við fongsli í upp til 6 ár verður tann revsaður, sum undir serliga skerpandi umstøðum brýtur § 19 í løgtingslóg um marknaðarføring. Sum serliga skerpandi umstøður eru serstakliga at rokna tilburðir, har gerðin hevur elvt til munandi skaða ella hevur skapt sannlíkan vanda fyri tí.
§ 299 b. Við fongsli í upp til 6 ár verður tann revsaður, sum fyri at útvega sær ella øðrum vinning, tey ongan rætt hava til, ella sum aðramáta undir serliga skerpandi umstøðum ger seg sekan í
1) broti á upphavsrættin av serliga grovum slagi, sambært § 74, stk. 2, í løgtingslóg um upphavsrætt, ella ólógligum innflutningi av serliga grovum slagi, sambært § 76, stk. 2, í løgtingslóg um upphavsrætt,
2) broti á vørumerkjarættin av serliga grovum slagi, sambært § 42, stk. 2, í Varemærkeloven, sum sett í gildi fyri Føroyar við kongligari fyriskipan,
3) designinntrivi av serliga grovum slagi, sambært § 36, stk. 2, í Designloven, sum sett í gildi fyri Føroyar við kongligari fyriskipan,
4) patentinntrivi av serliga grovum slagi, sambært § 57, stk. 2, í Patentloven, sum sett í gildi fyri Føroyar við kongligari fyriskipan, ella
5) brúksmodellinntrivi av serliga grovum slagi, sambært § 54, stk. 2, í Lov om brugsmodeller, sum sett í gildi fyri Føroyar við kongligari fyriskipan.
§ 299 c. (Tøk).
§ 299 d. Við fongsli í upp til 6 ár verður tann revsaður, sum undir serliga skerpandi umstøðum ger seg sekan í broti á § 35, stk. 1 ella § 39, stk. 1 í Lov om værdipapirhandel m.v., sum sett í gildi fyri Føroyar við kongligari fyriskipan.
Stk. 2. Sum serliga skerpandi umstøður sambært stk. 1 eru serstakliga at rokna slíkar, har fleiri eru saman um brotið, har uppnáddi ella tilætlaði vinningurin er stórur, ella har talan er um fleiri brot.
§ 300. Við sekt ella fongsli í upp til 1 ár verður tann revsaður
1) sum, tá ið hann sær ella átti at sæð, at hann ikki megnar at lúka krøv hjá kravánarum sínum, ger fíggjarstøðu sína nógv verri við at stovna nýggja skuld ella rindar ella veitir trygd fyri stórum gjaldkomnum skuldbókingum,
2) sum elvir kravánarum sínum munandi tap við oyðslutari lívsførslu, við spæli, við vágiligum virksemi, sum ikki stendur mát við ognina, við sera órøkjaligum handilsskapi ella við aðrari gáloysnari framferð, ella
3) ið, sum skuldari ella álitisfólk gevur skeivar upplýsingar ella ger seg sekan í grovum gáloysni, tá ið hann letur inn neyðugar váttanir til at byrja tingingar um neyðskuldarsemju uttan fyri húsagang.
§ 300 a. Við sekt ella fongsli í upp til 6 mánaðir verður tann revsaður, sum, uttan at treytirnar fyri at brúka § 279 eru til staðar, tilvitað ella av grovum ósketni á ólógligan hátt elvir til, at ein persónur sum er í egnari misfatan, av hesari orsøk verður ávirkaður til eina gerð ella eitt undanlát soleiðis, at hesin ella ein annar, sum gerðin ella undanlátið verður avgerandi fyri, er fyri stórum fíggjarmissi.
§ 300 b. Við sekt ella fongsli í upp til 6 mánaðir verður tann revsaður, sum, uttan at treytirnar fyri at brúka § 282 eru til staðar, í avtalugerð á ósømiligan hátt ger sær dælt av fíggjarligum trupulleikum ella aðrari undirlutastøðu hjá mótpartinum.
§ 300 c. Við sekt ella fongsli í upp til 6 mánaðir verður tann revsaður, sum avhendir eitt krav, ið stavar frá gerð hjá einum øðrum, har gerðin er av sama slagi sum nevnt í § 282, § 300 a ella § 300 b, ella sum ger tílíkt krav galdandi, um hann, tá ið hann ognaði sær kravið, vísti grovt ósketni við ikki at gáa eftir, hvaðan kravið stavaði. Á sama hátt verður tann revsaður, sum við grovum ósketni aðramáta á ósømiligan hátt ger sær dælt av gerð hjá einum øðrum, har gerðin er av sama slagi sum nevnt í § 282, § 300 a ella § 300 b.
§ 301. Við sekt ella fongsli í upp til 1 ár og 6 mánaðir verður tann revsaður, sum tilvitað og við óheimilaðari nýtslu í hyggju framleiðir, útvegar, hevur í hondum ella gevur víðari
1) upplýsingar, ið eyðmerkja ein gjaldsmiðil, sum er tillutaður øðrum, ella
2) genererað gjaldskortnummur.
Stk. 2. Er talan um størri útbreiðslu í sambandi við víðarigeving o.a. sambært stk. 1 ella undir serliga skerpandi umstøðum aðramáta, er revsingin fongsul í upp til 6 ár.
Stk. 3. Ásetingin í stk. 1 er ikki galdandi fyri ektað gjaldkort.
§ 301 a. Við sekt ella fongsli í upp til 1 ár og 6 mánaðir verður tann revsaður, sum av órøttum útvegar ella gevur víðari kodur ella tílíkt, ið kann nýtast til at sleppa inn í kunningarskipan, sum bert er ætlað gjaldandi brúkarum, og sum er vard við kodu ella aðrari serligari atgongdaravmarking.
Stk. 2. Hendir víðarigeving o.a. sambært stk. 1 undir serliga skerpandi umstøðum, er revsingin fongsul í upp til 6 ár. Sum serliga skerpandi umstøður eru serstakliga at rokna tilburðir, har víðarigeving o.a. hevur vinnuligt endamál, er serliga umfatandi ella verður gjørd undir umstøðum, har stórur vandi er fyri víðfevndari misnýtslu.
§ 302. Við sekt ella fongsli í upp til 1 ár og 6 mánaðir verður tann revsaður, um gerðin ikki kemur undir § 296, sum á serliga grovan hátt brýtur lógarkrøv um
1) bókhald, herímillum skráseting av keypi og sølu og uppseting av roknskapartilfari,
2) goymslu av roknskapartilfari, herímillum frágreiðingar um bókhaldsførslu, og hvussu tilfar verður goymt og heintað, herímillum loyniorð o.a. og krypteringslyklar,
3) atgongd hjá almennum myndugleikum til roknskapartilfar sambært serligari lóggávu, sum er galdandi fyri teir, ella
4) framløgu av ársroknskapi ella samsvarandi roknskapi.
Stk. 2. Verður ein gerð ella eitt undanlát sum nevnt í stk. 1 gjørt av grovum ósketni, er revsingin sekt ella fongsul í upp til 4 mánaðir.
§ 303. Tann, sum vísir grovt ósketni við í tingingum at fáa ella á annan líknandi hátt tekur ímóti lutum, sum eru útvegaðir við ríkingarbrotsverki, verður revsaður við sekt ella fongsli í upp til 1 ár.
§ 304. Við sekt ella fongsli í upp til 4 mánaðir verður tann revsaður, sum í teimum førum, har avgerð í einum fíggjarmáli verður tikin við atkvøðugreiðslu, útvegar sær ella øðrum atgongd av órøttum at vera við í henni ella at lata fleiri atkvøður, enn honum eru tillutaðar, ella á annan hátt elvir til, at atkvøðugreiðslan verður skeiklað.
Stk. 2. Á sama hátt verður tann revsaður, sum til atkvøðugreiðslu í sambandi við trotabúgv, skuldarfrágongubúgv ella undir tingingum um neyðskuldarsemju uttan fyri húsagang við falslæti ávirkar atkvøðugreiðsluna ella veitir, lovar ella bjóðar, tekur ímóti, krevur ella letur lova sær fíggjarligan fyrimun afturfyri at atkvøða fyri onkrum ávísum ella lata vera við at atkvøða.
§ 304 a. Tann, sum av órøttum veitir, lovar ella bjóðar gerðarrættardómara í ríkinum ella í útlondum gávu ella annan fyrimun fyri at fáa hann til at gera ella til at lata vera við at gera okkurt í útinningini av starvi sínum sum gerðarrættardómari verður revsaður við sekt ella fongsli í upp til 4 ár.
Stk. 2. Á sama hátt verður tann revsaður, sum í ríkinum ella í útlondum arbeiðir sum gerðarrættardómari, og sum í útinningini av starvi sínum sum gerðarrættardómari av órøttum tekur ímóti, krevur ella letur sær lova gávu ella annan fyrimun.
§ 305. Brotsverk sambært § 291, stk. 1 og 3, § 293, stk. 2, § 298 og § 299 verða bert lógsøkt eftir áheitan frá tí órættaða, um ikki almenn atlit krevja lógsókn.
Stk. 2. Brotsverk sambært § 294 verða lógsøkt við privatari átalu.”
9. Kapittul 29 verður orðaður soleiðis:
“Kapittul 29
Serligar ásetingar um løgfrøðiligar persónar
§ 306. Feløg og aðrir løgfrøðiligir persónar koma undir revsiábyrgd eftir reglunum í kapitli 5 fyri brot á hesa løgtingslóg.”
§ 2
Henda løgtingslóg kemur í gildi 1. juli 2018.
Í Tinganesi, 30. apríl 2018
Aksel V. Johannesen (sign.)
løgmaður
Lm. nr. 117/2017


text:
Seyðahald í Noregi 2017
Seyðahald hevur djúpar røtur í norskum landbúnaði, og eitt av teirra landbúnaðarpolitisku málum er at menna seyðahaldið bæði fyri at betra sjálvbjargni og fyri at gagnnýta tað grastilfeingi, sum annars ikki kemur til nyttu. Eitt gott dømi um hetta er at nýta tær ovurhonds stóru víddirnar, teir hava av óveltum fjallalendi til summarbeiti hjá seyði. Í blaðnum Norsk Landbruk hevur blaðstjórin Camilla Mellemstrand skrivað greinar um fleiri bøndur í Noregi, sum hava bygt nýggj seyðahús. Í greinunum vísir Camillaeisini nágreiniligt yvirlit yvir fíggjarligu fyritreytirnar hjá gørðunum, t.d. prísir, studningar, kostnaðir, rakstrarætlanir og skiftisavlop v.m.
Vit lesa um tríggjar ungar bóndur/bóndahúski í Hellebygda í Setesdalinum, sum øll hava bygt nýggj seyðahús, Egil Åmlid, Steinar Føreland Straume og Tor Espen Helle/Siv Madsen. Á tveimum av gørðunum høvdu tey mjólkneyt frammanundan, men hava nú selt mjólkarkvotuna fyri at leggja seg eftir seyðahaldi burturav.
Seyðahúsini, talan er um, eru stórar hallir – 50 metrar langar og 15 metrar breiðar, og hallirnar kunnu leingjast, um tørvur verður á tí. Gólvini er rimagólv av plastikki, og húsini eru býtt upp í rúm til einar 18 seyðir hvørt. Framvið aðrari langsíðuni á hvørjum rúmi er fóðurgongd, og framvið hinari eru slokur, har til ber at reka seyðin ígjøgnum í samband við ymiska røkt, so sum royting, at geva heilivág, skanning v.m. Allar ærnar lemba inni, og í lembingini verður hvørt rúmið býtt upp í fleiri smærri eindir.
http://www.norsklandbruk.no/nyhet/video-trippel-sauesatsing-i-setesdal/
Í øllum seyðahúsunum geva tey súrhoyggj í stórum ballingum, og øll hava tey eina væl mekaniseraða fóðurlinju. Stein hevur ein súrhoyggjarívara, har hann koyrir ballingarnar uppí við traktori. Síðani verður súrhoyggið í ballinginum rivið sundur og stroytt niður á eitt flutningsband, sum gongur eftir krubbuni. Hjá Egil hongur ein fóðurvognur í skinnara undir loftinum og fer allan vegin yvir krubbunum og gevur. Hann koyrir ballingarnar uppí vognin við talju. Tor Espen og Siv hava ein fóðurblandara, sum tekur 15 rúmmetrar. Har blanda tey súrhoyggj og kraftfóður, sum verður stroytt út á transportband í krubbuni. Tey koyra tríggjar stórar ballingar uppí við traktori annanhvønn dag.
Camilla hevur givið Búnaðarstovuni loyvi at endurgeva hennara greinar í Norsk Landbruk og at umskriva tilfarið til føroysk viðurskifti. Niðanfyri vísa vit yvirlitið, har vit hava umroknað upphæddirnar til okkara gjaldoyra.
Áhugavert er at lesa um teir ymisku stuðulsmøguleikarnar, teir hava. Teir lata t.d. yvir 200 krónur fyri hvørja ær í ullarstuðuli. Vit síggja eisini, at seyðahaldið fær nógvan stuðul fyri at halda lív í útjaðaranum (distriktstilskudd), og somuleiðis nýta teir stuðul fyri at menna skynsama nýtslu av lendinum, t.d. “areal og kulturlandskapstilskudd” og “beite og utmarkstilskudd”. Hesin jaligi hugburður frá myndugleikum til seyðahaldið er eisini orsøk til eitt sera stórt skiftisavlop.
Er ynski um at síggja tølini betri, kann greinin við útrokningum takast niður sum pdf-skjal


text:
Louis Zachariassen varð borin í heim í 1890 á Kirkju í Fugloy. Hann vaks upp í einum mentaðum skúlaheimi og gjørdist gjøgnum faðirin, ið var íðin føringafelagslimur, kendur við og hugtikin av Tjóðskaparrørsluni.
Í 1908 fór hann á Føroya Læraraskúla og tók prógv haðani í 1911.
Í 1913 varð hann settur í lærarastarv í Kirkjubø, men luttøka hansara í málstríðnum, sum júst í hesum døgum var í hæddini, gjørdi, at hann fór úr starvi.
Í 1915 leitaði hann sær á háskúlaskeið í Danmark, fór í 1917 á studentaskúlaskeið, tók studentsprógv í 1918 og tók so upp lestur á Polyteknisk Læreanstalt, haðan hann tók verkfrøðingsprógv í elektronikki 1923.
Í 1925 kom hann í starv á Telefonverki Føroya Løgtings, í 1936 gjørdist hann stjóri og røkti hetta starv til 1952.
Louis var samfelagshugaður maður; hann luttók í politikki sum blaðstjóri á Tingakrossi 1943 — 48, sum tingmaður umboðandi Sjálvstýrisflokkin 1940-43 og 1946 — 50 og sum landsstýrismaður 1948 — 50.
Um tað mundið, Havnar Ungmannafelag sovnaði og stóð upp í ungmannafelagnum »Varðanum«, var Louis nýklaktur lærari, og skrivandi maður, sum hann var, læt hann Smáskriftum Varðans tilfar. Søga hansara »Sóttin svarta« er prentað í smáskriftahefti nr. 8, 1916 og nr. 9, 1917.
Hann skrivaði eisini aðrar *stuttsøgur, sjónleikin »Páll fangi«, bygdur á søgnina um Mikladalsdreingin, sum í 1657 verður dømdur fyri gandakynstur og sendur niður á Bremerhólm at arbeiða í jarni, og hann skrivaði eisini *skaldsøguna »Abbastova«. Skaldsøgan kom ikki út samlað fyrr enn í 1978, mong ár eftir deyða høvundans, men hevði staðið í fimm brotum í Jólablaðnum »Følv« árini frá 1955 til 1959.
Louis var eisini yrkjari, ið bæði yrkti føðilandssangir, minnisyrkingar og sálmar. Eftir hann er eitt yrkingasavn »Á leiðini« (1951).
Louis Zachariassen doyði í 1960.
Úr: Árni Dahl: Bókmentasøga I-III. Fannir. 1980-83.
Síðsta nummar av handskrivaða felagsblaði »Havnar ungmannafelags« er dagfest 27. mars 1912, men longu tríggjar vikur aftaná, 18. apríl verður nýtt ungmannafelag stovnsett í høvuðsstaðnum. Tað fær navnið »Varðin« — sama navn fær handskrivaða blað nýggja felagsins.
Endamál felagsins var orðað í fýra greinum:
Tað vóru teir báðir Jákup Dahl og Kristin í Geil, ið buðu inn til stovningarfundin.
Í fyrstu felagsnevndini sótu Jákup Dahl, Símun av Skarði og Poul Isaksen, fyrstnevndi sum formaður.
Annars bíta vit merki í, at allir høvuðsstuðlar Havnar ungmannafelags, M. A. Winther, Nyholm Debess og Petur Alberg, taka lut í fundarhaldi nýggja felagsins og lata tilfar til blaðið.
Av nýggjum nøvnum, sum í samband við hetta felag stíga fram, kunnu vit nevna Rikard Long, M. A. Jacobsen og Louis Zachariassen.
Fyrstu trý árini verður blað felagsins skrivað í einum eintaki við hond. Í 1915 fara tey undir at prenta »Smáskriftir« uppá 32 síður hvørt. Frá 1915 til 1919 verða givin út tilsamans 18 hefti, ið tilsamans fylla um 400 síður.
Frá 1921 gevur felagið út bókmentatíðarritið »Varðan«, sum kemur út enn í dag.


text:
Altíð áhugavert at venda kikaran til Vágs til tess at vita, hvussu gongst at manna bátarnar. Kappróður stingur djúpt í Vági, og tað var tann tíð, tá bygdin mannaði tvey 10-mannafør Vágbing og Ormin Langa. Umstøðurnar hjá teimum vaksnu har suðurin eru serligar, tí fleiri rógvarar antin arbeiða ella ganga í skúla norðanfjørðs. Havi hitt formannin Rógva Kjærbæk, og hann boðar frá, at seks manningar rógva í summar. Her skal nevnast, at 10- mannafarið Suðuroyingur umborðar alla oynna og er samstarv millum Vágs Róðrarfelag og Froðbiar Sóknar Róðrarfelag.
Fara vit fyrst til 10-mannaførini, so eru tey higartil fimm. Frálík tíðindi at hoyra, at Suðuroyingar verður aftur at síggja í summar, og tað eru mennirnir, sum í fjør róðu við 8-mannafarium Tofta Regini, sum manna Suðuroying, umboðar alla Suðuroynna. Hini 10-mannaførini eru Klaksvíkingur, Ormurin, Drekin Reyði og Havnarbáturin. Spennandi, hvussu fer at gangast.
Royndin Fríða við dreingjum rógva eisini í summar, og nú eru hesir dreingir jú vorðnir eitt ár eldri. Teir gjørdust í fjør nummar trý í FM-kappingini. Fípan Fagra gjørdist meistari eitt við 47 stigum, Sílið fek 40 og Royndin Fríða 30 stig. Dreingir umborð á Fípuni Føgru rógva nú við 6-mannafarinum Páll Fanga.
Um dagar frættu vit eisini, at 6-mannafarið Smyril er mannað við kvinnum, og at Royndin Fríða eisini er mannað við gentum. Haraftrat eru tvær barnamanningar. Fiskurin við dreingjum og Svalan við dreingjum. Fiskurin er fyrrverandi Svanur av Skála, sum Sámal Hansen á sinni smíðaði, og Svalan er gamla Royndin Fríða. Tey fingu jú nýggjan bát í fjør.
Ítrótturin í Suðuroya hevur altíð havt mín áhuga, tí umstøðurnar eru øðrvísi enn aðrastaðni. Vit kunnu tildømis nevna 10-mannafarið Suðuroying, har nakrir rógvarar arbeiða ella ganga í skúla norðanfjørðs. Teir venja um vikuskiftið, men so venja teir eisini mikukvøld, tá menn koma suður við Smyrli og fara umborð aftur á Smyil hósmorgun. Heilt serligar venjingarumstøður, má sigast.
Síðani fer nógvur ungdómur av oynni eftir miðnámsskúlan, tí tey skulu undir víðari lestur. Tá tey so kanska hava fingið sær góða útbúgving, so eru eingi størv at fáa í Suðuroy. Tí er so torført bæði at manna kappróðrarbátar og so sanniliga eisini flog, hond – og fótbóltslið.
Óført, at Vágs Róðrarfelag megnar at koma við seks mannigum í summar. Vit kundi hugsað okkum at sæð manningarnar rógva ódnartøk, men tað krevur sítt at fara norðanfjørðs við bátunum. (Vagnur)


text:
Tíðindaskriv
16.10.2017 - 18:48
Seinnapartin var varaforsetin í UEFA, Karl Erik Nilsson, á gátt á Ráðhúsinum, har hann var á fundi við Anniku Olsen, borgarstjóra.
Karl Erik Nilsson er á stuttari kunningarvitjan í Føroyum. Á ferðini hevur hann millum annað hugt at útbyggingini á Tórsvølli, sum Tórshavnar kommuna hevur verið við til at fíggjað. Karl Erik Nilsson er svii, er fyrrverandi altjóða dómari og er eisini formaður í HatTrick-nevndini hjá UEFA, ið lutvíst fíggjar leikvøllir í limalondunum.
Norðurlond hava við Karl Eriki Nilsson góða umboðan á evstu rókum í UEFA, og vitjan varaforsetans í Føroyum er liður í arbeiðinum at fáa innlit í grannalondini og umstøðurnar hjá fótbóltinum á okkara leiðum.
Annika Olsen, borgarstjóri, nevndin á fundinum, at fótbólturin gevur høvuðsstaðnum nógv, og at altjóða vitjanirnar í Føroyum, tá ið dystirnir verða leiktir á Tórsvølli, bæði geva føroyingum minniligar upplivingar umframt, at útlendsku gestirnir leggja nógvan pening eftir sær á eitt nú matstovum, gistingarhúsum og í handlum í Havn og aðrastaðni eisini.
Varaforsetin í UEFA kom til landið í dag og fer avstað aftur í morgin.
Á myndini síggjast Karl Erik Nilsson, varaforseti í UEFA, Annika Olsen, borgarstjóri, og Christian Andreasen, forseti í FSF.


text:
Kambsrisin búði í Kaldbakshaga. Hann gjørdi seg einaferð til at fara í Norðuroyggjar. Av Gøtunestindi ætlaði hann at leypa yvir á Kalsoyargalv; annar fóturin kom á helluna vestan fyri Foringaklett við Galvsrætt, sporið eftir honum stendur har enn tann dag í dag og skal vera so stórt sum leggstaðið eftir einum seyð. So illa bar til, at hann var um at fara bakleiðis á sjógvin. Fyri at handa sær, tók hann í hvørjumegin fjallið oman fyri Galvin. Har er nú ein klettur, sum verður kallaður Risahøvdið.
Men hvat hendi ikki! Kalsoyggin rivnaði, tá ið hann best hevði fingið hendurnar fyri seg - ein riva kom á hvørjumegin fjallið og gekk líka niður ígjøgnum og er blivin til tvær gjáir. Gjógvin eystanfyri kallast Nesgjógv, og hin vestanfyri verður nevnd Rættargrøv.
Tá ið Kalsoyggin sveik og tók á at rivna, misti kambsrisin tak í hana, og hann fór eftir rygginum í Leirvíksfjørð. Andøvsíðan, ið gongur í útnyrðing fram við Kalsoynni, fekk tá fatur í hann og beindi fyri honum.
Tað var missur í einum slíkum menni!
Andreas Weihe: “Søga og søgn”, 1933


text:
P-sproyta
Hormonið gestagen verður sprænt inn av læknanum 3. hvønn mánað. Hormonið forðar eggloysnini, ávirkar slímhinnuna soleiðis, at møguliga gitið egg ikki kann festa seg og mennast, og ger slímhinnuna treka og ógjørliga hjá sáðkyknum at treingja ígjøgnum.
P-sproytan verður ikki ofta nýtt, allarhelst tí viðgerðin ikki kann steðgast fyri ásetta tíð, og ofta kann tíð ganga, áðrenn kvinnan aftur kann gerast við barn. Læknin vil ofta tí bert viðmæla sproytuna, um kvinnan ikki kann/vil brúka aðrar fyribyrgingarhættir.
TRYGD: Næstan 100%.


text:
KT ER BASALT. Eins grundleggjandi og basaltið í undirgrundini, er KT ein grundleggjandi partur av okkara samfelag og okkara gerandisdegi. Og KT verður enn meiri grundleggjandi í framtíðini og ein týðandi fortreyt fyri allari vinnuligari og samfelagsligari menning. Tí er umráðandi, at vit tryggja okkara framtíð við eini sterkari føroyskari KT-vinnu.
LimIR í KT-felagnum
Úrslitið telur. Formula er fremsti heildarveitari av kunningartøkni til stovnar og fyritøkur í Føroyum. Vit veita tær lokalar loysnir við altjóða góðsku. Okkara loysnir verða brúktar í øllum vinnugreinum, bæði í Føroyum og uttanlands.
Elektron er millum landsins størstu veitarar av KT-tænastum til fíggjarfyritøkur, almennar stovnar og privatar fyritøkur.
Hey arbeiðir hvønn dag við at gerast enn betri og bjóða kappingarførar tænastur og fyrimunir. Fleiri av hesum tænastum eru grundaðar á samskiftið millum okkum og tykkum viðskiftafólk.
Aðalmálið hjá Føroya Tele er at seta kundan og Føroyar í miðdepilin. Vit knýta fólk saman, og vit eru í fremstu røð við tøkni og menning. Føroya Tele skal tryggja, at sambandið út í heim er trygt, skjótt og gott, og at føroyingar um alt landið hava nærum eins góðar møguleikar at samskifta.
Nema vil veita loysnir ið skapa virði fyri kundan. Í samstarvi við kundan, saman við góðum førleikum og vørum, kunnu vit bjóða dygdargóðar og kappingarførar loysnir innan KT-útgerð, KT-skipanir, skrivstovulutir, innbúgv og support.
Stýr er ein Microsoft Dynamics NAV ráðgeva fyritøka, ið veitir skilagóðar loysnir við at gagnnýta standard tøkni so sum Microsoft Dynamics NAV, Azure og Office 365.
KT-Húsið virkar á føroyska teldumarknaðinum við sølu av hardware, software, tænastum og egnum forritum til vinnulív, útbúgvingarstovnar eins og kommunur og almennar stovnar.
Teldutænastan veitir tænastu til privat og smærri og størri fyritøkur.
Í Synack starvast fýra starvsfólk, trý í Føroyum, sum sita í Hvannasundi, á Eiði og í Tórshavn, og ein í Ungarn.
Combine-IT átekur sær flest allar KT-uppgávur til bæði størri og smærri virkir. Okkara hjartamál er fyrst og fremst at nøkta kundans tørv við at veita nútíðarhóskandi loysnir innan KT-trygd og menning og at ráðgeva og hjálpa fyritøkum, ið tørva eitt KT-grundarlag.
KT-fo veitir óheftar nýskapandi loysnir, snikkaðar til eftir ynski kundans við ávirkan av okkara kønu vegleiðing og royndum.
Vit sameina fakturasending, gjalding og uppfylging av fakturum og uppkrøvum í eina samlaða loysn. Vit gera tað lætt hjá tær at innkrevja pening við nýmótans gjaldsloysnum, og lætt hjá tínum kundum at gjalda.
Fá samband við KT-felagið
KT-felagið er limafelag hjá føroyskum KT fyritøkum og húsast í Vinnuhúsinum.
Skrivari og samskipari er Marius Thomassen.
KT-felagið
Óðinshædd 7
FO-100 Tórshavn
Teldupostur: marius@industry.fo
Telefon: +298 739905


text:
Hjartasuff og illsinnisgleps ... til øsing og upplýsing ... um búskap og búskaparfrøði ... og um hvussu politikkur, miðlar og lobbyisma grugga alt.
tirsdag den 28. februar 2012
Fólkaflokkurin vs. Veruleikin
Stórur váði er við fiskivinnu, so reiðaríini mugu sleppa at eiga fiskatilfeingið í minst 12 ár, annars fær vinnan ikki fígging. Fígging skal brúkast at rinda 12 ára tilfeingið forút hjá teimum sum keypa seg inn í vinnuna.
Um loyvið skal takast aftur, skal landið rinda fult endurgjald. Vestergaard beróligar tó við at siga, at landið kann framvegis regulera fiskiskapin, um minni fiskur er. Hann segði enntá, at eingin veit um nøkur kvota er um tvey ár.
So takkaði Beinta Løwe fyri -- í staðin fyri at spyrja, hvussu verður við láninum til 12 ára fiskirættindi, um eingin kvota er. Og hvussu var nú við hasi risikoini, sum tey 12 ára rullandi loyvini skuldu sleppa vinnuni undan.
Tað sum veruleikin er:
Risikoin hongur saman við láninum til 12 ára fiskirættindi goldin forút. So loysnin uppá trupulleikan stór risiko er, at fiskirættindini galda fyri eitt hálvt ella heilt ár í senn.
Grundin til, at Fólkafl avnoktar veruleikan kann vera, at teir vilja sleppa at forera fólksins ogn til sínar vinir.


text:
Kunnandi fundur um rógving
So nærkast tíðin aftur, til at róðrarbáturin Sleipnir aftur kann flotast, og høvi verður fyri at rógva á Odensekanal.
Leygarkvøldið, tann 11. februar kl. 18.30, verður kunnandi fundur fyri áhugaðar rógvarar. Aftaná er pub-quiz fyri øll, ið hava hug at luttaka.
Á fundinum verður møguligt, at fáa meira at vita um Róðrarfelagið Sleipnir og rógvingina í Odense, eins og at møguligar bátsmanningar kunnu gerast.
Men liggur ikki fyri, at koma við á fundin, ber til at senda ein teldupost til Denne email adresse bliver beskyttet mod spambots. Du skal have JavaScript aktiveret for at vise den., um ein hevur spurningar um rógvingina.
Roknast kann við, at fundurin varðar ein hálvan tíma, og aftaná verður ársins fyrsta Pub-Quiz á skránni. Hetta er eitt gott høvi, at koma burtur frá lesnaðinum og øðrum, ið kann verða streingjandi, og ístaðin njóta eina hugnaliga løtu, saman við kendum og ókendum fólki.
So takið tey nærmastu í hondina og kom upp á 2. hædd í Norðuratlantshúsinum í Odense, og roynið tykkum í almennari vitan, vinningar verða til tey bestu í hvørjum umfari. Tað verður eisini møguligt, at keypa kaffi, te, øl, sodavatn o.a. frá barr felagsins.
Tað er ikki loyvt at hava egnar drykkjuvørur við til tiltakið. Tikið verður heldur ikki ímóti gjaldskortum. Men Mobile-Pay verður møguligt.
Øll eru hjartaliga vælkomin, føroyingar og føroyavinir.
Møguleiki verður eisini fyri, at spurningarnir verða lisnir upp á donskum, so at skilja føroyskt er ikki eitt krav.


text:
Rannsóknarstovan er ein tænastudeild, sum fevnir
um 6 økir:
Uppgávan hjá Rannsóknarstovuni er at savna kanningartilfar og býta tað út til tær sergreinir, sum gera tær ymisku kanningarnar.
Blóðroyndir og EKG verða tikin av bioanalytikarum frá Rannsóknarstovuni, sum eisini manna sergreinarnar.
Royndir verða eisini sendar Rannsóknarstovuni frá hinum báðum sjúkrahúsunum og frá kommunulæknum.
Niðanfyri finnast vegleiðingar til hvussu tú skalt gera, um tú sjálv/ur skal veita Rannsóknarstovuni ella tínum kommunulækna eina kanning.


text:
Tveir útlendskir bólkar afturat á Vágsbø
Nú leggur Summar Festivalurin tveir útlendskar bólkar afturat skránni, har poppikonið Cliff Richard og veitslubólkurin Hermes House Band longu eru kunngjørd sum tvey av høvuðsnøvnunum.
Úr Noregi kemur glóðheiti bólkurin HighasaKite, sum spælir nýskapandi og hugtakandi popptónleik. HighasaKite skal spæla á stóru europeisku festivalunum í summar, og í heyst skulu tey á konsertferð í USA.
- Í fjør bjóðaðu vit okkara gestum Lukas Graham, sum síðani er blivin ein heimsstjørna. Nú kunnu fólk uppliva tað næsta stóra, HighasaKite úr Noregi, siga fyrireikararnir av Summar Festivalinum.
Úr Írlandi kemur nýggi bólkurin Boyzlife, sum er mannaður við Brian McFadden úr Westlife og Keith Duffy úr Boyzone. Teir hava gjørt nýggjan bólk og framføra tað besta hjá dreingjabólkunum Westlife og Boyzone.
Brian McFadden er gamal kenningur hjá Summar Festivalinum, tí í 2005 hevði hann eina framúr konsert á Vágsbøi. McFadden tók festivalin og føroyingar við stormi, og síðani framførsluni hevur hann ynskt at sleppa aftur til Føroya at vitja.
HighasaKite og Boyzlife spæla við fleiri enn 30 øðrum bólkum á SummarFestivalinum, sum verður hildin í døgunum frá 4. til 6. august.


text:
So var síðsta make-up video’ið her! Tað hevur verið stuttligt at gjørt hesi video’ini. Eisini hevur tað verið sera avbjóðandi og til tíðir ræðandi. Hóast eg havi “Make-up Artist” á CV’num, so er hetta nakað sum skal venjast og haldast... Continue reading →
Eg eri totalt sein uppá tað. Men eg haldi at líka væl at eg havi verið fornuftig tá eg havi valt at latið vera við at roynt hendan drykkin. Fyrr enn nú.. Eg royndi mín fyrsta “Gelatte Karamell” í síðstu... Continue reading →
Heyy fittu damur! So var næsta video her, juhuu! Hesuferð er tað eitt yndisligt look har fokus er á reyðu varrunum. Er nakað meira jólaligt enn reyðar varrar? Niks! Jólafrokostarnir eru av alvor við at fara á rull og tá er stuttligt... Continue reading →
Politikkur hevur ongantíð fangað meg. Eg havi oftað haft hug at fingið skil uppá hvat allir flokkarnir standa fyri osf, men tað er altíð dottið burtur ímillum alt hitt, sum eg haldi vera meira áhugavert. MEN hvat? Brádliga vaks áhugdin... Continue reading →
Hvussu ofta eru vit uttan tøkni? Vit snakka ofta um at børn ikki duga at keða seg longur, men vit vaksnu eru næstan verri. Vit kunnu ikki ein gong sita á kummuni uttan undirhald. Náhh, men seinasta fríggjadag vildi sjeikurin prøva at... Continue reading →
So var fyrsta video’ið her! Eg eri ordiliga spent uppá at vísa tykkum hetta. At gera make-up tutorials er nakað spildur nýtt fyri meg, so eg má viðganga at eg eisini eri eitt sindur nervøs. Men tvass, nú geri eg... Continue reading →
Sum nakað serligt í Novembur mánaða, fari eg at leggja trý make-up tutorial video út á bloggin, sum íblástur til smynkuna til jólafrokostin. Her er eitt lítið “sneak peak” til fyrsta lookið sum verður lagt út í morgin. Eg... Continue reading →


text:
Granskingardepilin fyri Samfelagsmenning
Vágsvegur 48
Postboks 18
FO-900 Vágur
Tlf. + 298 604070
Fax. +298 374476
T-postur: info(a)socdev.fo
Granskingardepilin fyri Samfelagsmenning er ein granskingardepil, sum hevur til endamáls at fremja og menna samfelagsvísindaliga gransking. Granskingarvirksemi fevnir bæði um føroyskar og altjóða granskingarverkætlanir.
Granskingardepilin fyri Samfelagsmenning er sprottin úr Granskingarverkætlan fyri økismenning, og hevur síðan 1. januar 2008 verið partur av Fróðskaparsetri Føroya.
Granska innan nógv øki
Granskingin á Granskingardeplinum hevur frá byrjan verið knýtt at granskingarætlanum, sum fevna um 3-5 ár. Verandi granskingarætlan er fyri tíðarskeiðið 2010 - 2015, við høvuðsheitinum "Samfelagsmenning - vald og demokrati".
Umframt egnar granskingarætlanir, luttekur Granskingardepilin eisini í fleiri altjóða granskingarverkætlanum, umframt at Granskingardepilin eisini ger umbidnar uppgávur fyri stovnar, fyritøkur og feløg í Føroyum.


text:
Tríggir menn komu úr Noregi til Fugloyar í Føroyum um tað bilið, tá ið Haraldur kongur hin hárfagri legði alt Noregs land undir seg. Gunnar æt hann, ið fyri teimum var, og Tróndur æt annar teirra, ið við honum vóru. Gunnar búsettist í Hattarvík. Hann hevði nógv gull við sær og ein ring um armin, sum kundi verja hann fyri trølldómi. Ein gandakelling, Steinvør, sum búði við Kellingará í Hattarvík, átti eina fosturdóttur, sum hon vildi so fegin hava gifta við Gunnari. Hon hevði allar vælir sínar frammi at fáa hann til at vera góðan við hana, men ikki batti. Tá gáddi hin gamla um ringin, sum hann hevði um armin, slepti so Gunnari og gav seg í lag við Trónd at lokka hann. Honum fekk hon skjótt bilbugt við, tí hann hevði einki til at verja seg fyri gandi. Hon sigur við hann, at hann fær ikki Gunnhild, dóttur sína, uttan hann fær henni fatur í ringin, sum Gunnar ber um armin. Ringurin er eitt virðileyst ting, heldur hon fyri, og hevur einki at týða, so tað er tað minsta, hann kann gera henni afturfyri. Tróndur lovar at royna. Um náttina, meðan Gunnar svevur, skal hann taka ringin burtur av armi hansara; men Gunnar vaknar í sama bili, sum hin nertir við, og drepur so Trónd, tí at hann sær, at hann vil svíkja seg. Meðan hevur kellingin skapað fosturdóttrina um til ein ravn. Tá ið Gunnar kastar tann blóðiga kroppin út, situr ravnurin uppi á tekjuni. Gunnar tekur boga sín og skjýtur hann, so hann dettur deyður niður, og kennir nú kroppin á Gunnhild, sum er vorðin umskapað aftur í fólkalíki. Nú er kellingin kjarnað og svør, at hon skal hevna honum hetta aftur tíðliga ella seint. Hon roynir allar vælir at fáa fatur á einum lindormi til at leggja á gull Gunnars og forða honum at koma at tí. Ein morgun, sum hon hyggur út, sær hon lindormin liggja á bønum. Nú er frøi á henni; hon gevur orminum bróst síni at súgva, at hann skal trívast væl og vaksa skjótt. Hon kennir á sær, hvussu hann drekkur lívið úr henni, sum hann sýgur; men hon leggur ikki lag í tað, bara hon fær hevnd. Næsta vár fór Gunnar víkingur burtur at herja. Alt visti kellingin og sá, at hann festi sær konu tað sama summarið. Tá ið nakað leið at tíðini, sum Gunnar skuldi koma aftur, bar hon lindormin út á gull hansara; tað var goymt í jørðini undir húsi Gunnars, har sum nú Gullheyggjur er. Ein stór jøvn hella liggur uppiá, skínandi hvít at síggja. Har gróv kellingin undir grundini og setti kropp Trónds aftur í holið sum tøpp. Ikki hevði hon bindindi at bíða, til Gunnar kom; tá ið hon sá skip hansara, skapaði hon seg um til ein hval, fór ímóti skipinum og slerdi tað sundur í sor. Tað var Gunnars bani, tí ringurin vardi hann bert á landi og ikki á sjógv. Men gandakellingin læt sítt lív har eisini, tí lindormurin hevði sogið allan merg burtur úr henni. Lindormurin varðveitti gullið og liggur á tí enn. Høvur hansara liggur undir øskudunganum (“niðri á øskudunga”, sum tey rópa tað) tætt undir húsunum í Hattarvík, men halin liggur “inni á tjørn” (innantil á hálsinum, hálvan fjórðing frá bygdini). Buktin liggur á gullinum undir Gullheyginum. Søgn er, at, fær ormurin høvdið út undan øskudunganum, skal Hattarvík forganga.
Seksti ár herfyri fóru nakrir menn úr Hattarvík at grava eftir gullinum oman fyri Dyrhamar, har sum kellingin skuldi seta tøppin í, men góvu arbeiðið yvir, tí at teir hildu seg hoyra blástur av orminum.
Onnur frásøgn um gullið í Gullheyggi er tann, at Gongu-Rólvur skuldi koma skipráki til Hattarvíkar og so grava gullkistu niður har í áðurnevnda heyggj.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Orð: Albert B. Simpson
Lag: Russel Kelso Carter
Týtt: Victor Danielsen
1. Guds náði, hon er sum eitt veraldarhav,
so botnleys og endaleys víð;
lat ganga tí teymin, høgg landtogið av,
og legg út, har ið náðin er frí!
Niðurlag:
Legg út, legg út á hav,
høgg av, hvat forðar tær,
legg út, legg út, út á Guds náðihav!
Einki tær fattast har.
2. Men mangur enn liggur við teymin í dag;
hann havið av náði víst sá,
men torir ei loysa og halda avstað,
og kann tí ikki hvíluna ná.
3. Ein annar, hann loysir, men drálar tó, har
sum stilli og deyðavatn er;
hann ræðist, tá havið hitt víða hann sær,
og hann ivast, um náðin hann ber.
4. Nei, sælur tann maður, sum ivast ei her,
men sleppir fortoyning í dag!
Hann sælur skal síggja, at náðin, hon ber,
og hans troyttaða sál verður glað.


text:
Nú skal bíðilistin til MR-skannaran á Landssjúkrahúsinum burtur
Eg havi lagt fyri Løgtingið eitt uppskot um eykajáttanarløgtingslóg, har viðgerast skal ein eykajáttan uppá 1,6 mió. kr. fyri 2018 til Landssjúkrahúsið. Eykajáttanin skal tryggja fulla nýtslu av MR-skannaranum á Landssjúkrahúsinum
Orsøkin til, at biðið verður um hesa eykajáttan, er, at Landssjúkrahúsinum vantar pening til at kunna brúka MR-skannaran fult út.
Meira nýtsla av skannaranum vil stytta um bíðilistarnar fyri allar føroyingar, sum hava tørv á skjótari sjúkraviðgerð.
Sambært upplýsingum frá heilsumálaráðnum og landsstýriskvinnuni, Sirið Stenberg, greitt frá í svarskrivi, dagfest 22. januar 2018, verður MR-skannarin brúktur so nógv, sum starvsfólkaorka er til.
Víðari verður upplýst, at um skannarin skal nýtast meira enn nú, er neyðugt at knýta fleiri starvsfólk at MR-skannaranum. Hetta kann gerast antin við at økja játtanina til sjúkrahúsverkið, ella við at umraðfesta virksemið í sjúkrahúsverkinum, soleiðis at meira orka verður brúkt til MR-skanning, meðan minni orka verður brúkt til okkurt annað.
CT-skannarin verður brúktur hvønn gerandisdag, og eingin bíðitíð er til CT-skanning.
Um MR-skannarin skal nýtast hvønn gerandisdag, so er, leysliga mett, tørvur á tveimum radiograf-ársverkum afturat, svarandi til eina økta lønarútreiðslu upp á umleið 1 mió. krónur, árliga.
Við fleiri kanningum økist eisini útreiðslan til myndagreining (myndagreiningar verða vanliga keyptar frá serfrøðingum uttanlands). Landssjúkrahúsið metir, at eykakostnaðurin fyri myndagreiningar, um MR-skannarin arbeiðir 5 dagar um vikuna, fer at liggja um 600 tús. krónur, árliga.
Tá hart trýst er á útreiðslunum til sjúkraviðgerðir á Landssjúkrahúsinum, fer undirritaði at mæla til at veita eina eykajáttan til Landssjúkrahúsið fyri 2018. Løgtingið eigur at tryggja sær, at játtanin komandi árini er á einum slíkum støði, at allir skannarar verða fult út brúktir, patientunum til gagns.
Kaj Leo Holm Johannesen
løgtingsmaður fyri Sambandsflokkin


text:
Leiðandi yvirlæknin, Tórmóð Stóra, breyt psykiatrilógina
Dan Klein --- 26.03.2018 - 10:09
Hetta staðfestir umboðsmaðurin í einari niðurstøðu um Sergei Vorobyov, ið varð innlagdur við tvingsli í desember mánaða 2010. Lógin sigur greitt, at er talan um tvingsilsinnlegging og tvingsilsfastspenning, sum uttan íhald vara í meira enn eitt samdøgur, skal Landssjúkrahúsið senda psykiatrisku sjúklingakærunevndini kæru um hetta. Leiðandi yvirlæknin avgreiddi ikki hetta fyrr enn ein mánaða aftaná, og segði ikki sannleikaná fundi við umboðsmannin.
Nú Løgtingsins umboðsmaður, aftur hevur verið á ófráboðaðari vitjan á Psykiatriska Deplinum, og aftur er komin við lemjandi kritikki, kunnu vit staðfesta, at onki er broytt, hóast so at siga sama leiðsla er á stovninum:
Grein úr Oyggjatíðindum, 21. januar 2011
Greinarøð av Dan Klein, journalisti:
Í blaðnum í seinastu viku kom fram, at Heilsumálaráðið noktaði Oyggjatíðindum innlit í klagu hjá Sergei Vorobyov, tá hann sálarliga var illa løstaður tá hann fyri jól, var innlagdur á deild 2 við tvingsli.
Oyggjatíðindi klagaði til umboðsmannin, samstundis sum blaðið heitti á stovnin um at kanna viðurskiftini hjá russaranum, ið sum lesarunum hjá Oyggjatíðindum kunnugt, bleiv handtikin av løgregluni seinast í november, og uttan nærri grundgeving ella ákæru, innilæstur.
Vit fingu ikki viðhald frá umboðsmanninum um, at vit høvdu rætt til innlit í klaguna. Orsøkin segði umboðsmaðurin vera, at rætturin um innlit ikki fevnir um upplýsingar um privat viðurskifti.
Men umboðsmaðurin sigur eisini frá í skrivinum frá 7. januar 2011, at hon eftir umbøn okkara, av sínum eintingum, hevur vent sær til viðkomandi myndugleikar, at kunna seg um støðuna hjá Sergei Vorobyov.
Og so endar umboðsmaðurin annars við at siga, at avrit av skrivinum er sent Heilsumálaráðnum til kunningar.
Men lítið vistu vit á blaðnum um, at sama dag, skrivar Umboðsmaðurin eitt annað skriv til Heilsumálaráðið, sum Oyggjatíðindi hevur fingið innlit í gjøgnum aðrar kanalir. Her verður staðfest, at Psykiatriski Depilin breyt psykiatrilógina mótvegis Sergei Vorobyov.
Í loyniliga skjalinum til Heilsumálaráðið, sum er stílað til Aksel V. Johannesen, landsstýrismann, skrivar umboðsmaðurin, m.a.:
Við tí fyri eyga at kunna meg við støðuna hjá Sergei Vorobyov, heitti eg á Heilsumálaráðið um at fáa í lag ein fund við psykiatriska depilin á Landssjúkrahúsinum. Fundurin varð hildin týsdagin 21. desember 2010, kl. 10-11 á psykiatriska deplinum á Landssjúkrahúsinum við luttøku av Tórmóði Stóra, leiðandi yvirlpækna, Jórun Arge, skrivara, á LS, Jonhard Klettheyggj, leiðandi løgfrøðingi, og Jan Simonsen, ráðgeva í HMR og Sólju í Ólavsstovu, umboðsmanni og Jóhannu Arge, ráðgeva.
Uppá fyrispurning um orsøkjina til, at kæran ikki varð send psykiatriska sjúklinganevndini varð upplýst, at mannagongdin higartil hevur verið, at kæran verður send sjúklingakærunevndini, tá viðkomandi journaltilfar er savnað saman, og frágreiðing hjá yvirlæknanum skrivað. Í ítøkiliga málinum hevði hetta tikið eitt sindur av tíð, m.a. tí, at leiðandi yvirlæknin ynskti eina óhefta meting av sínum tilráðingum í málinum. Á fundinum varð somuleiðis upplýst, at umrødda metingin var til taks, og at tilfarið og frágreiðingin vórðu send sjúklingakærunevndini sama dag.
Men umboðsmaðurin staðfestir í skrivinum til landsstýrismannin, dagfest 14. desember, at Føroya Kærustovnur hevur uppá fyrispurning frá umboðsmanninum tann 4. og 5. januar 2010(!!??) upplýst, at kæran til psykiatrisku sjúklingakærunevndina er móttikin 22. desember 2010, men at frágreiðingin hjá yvirlæknanum ikki er send kærunevndini enn.
Tað er greitt at talan er ikki um fyrispurning frá umboðsmanninum 4. og 5. januar 2010, men í 2011. Í januar 2010 var jú ongin sak, so her er talan um ein feil.
Í skrivinum kemur fram, at Sergei Vorobyov kærdi viðferðina bæði 7. og 14. desember 2010. 27 november boðar sjúklingaráðgevi hansara, psykiatriska deplinum frá, at hann ynskti at kæra tvingsilsinnleggingina / tvingsilsfastspenningina til sjúklingakærunevndina.
Hetta er sera áhugavert, tí umboðsmaðurin staðfestir, at sambært § 35 í psykiatrilógini skal Landssjúkrahúsið eftir áheitan frá sjúklingum ella sjúklingaráðgevanum senda psykiatrisku sjúklingakærunevndini kæru um m.a. tvingsilsinnlegging, sum uttan íhald vara meira enn eitt samdøgur.
Og ikki nokk við hesum. Saman við kæruni skal sendast eitt úrrit av tvingsilsgerðabókini og ein frágreiðing frá yvirlæknanum, jbr. § 36, stk 1, og nevndin skal taka avgerð skjótast gjørligt, jbr. § 36, stk 3. Sjúklingurin kann herumframt heita á sjúklingakærunevndina um at leggja málið fyri rættin, jbr. § 37.
Løgtingsins umboðsmaður vísir á, at sambært almennu viðmerkingunum í løgtingsmálinum um at seta í gildi psykiatrilógina er grundgevingin fyri at seta á stovn eina psykiatriska kærunevnd eitt ynski um at bøta um rættartrygdina hjá sjúklingunum við einari skjótari og smidligari viðgerð av kærumálum, og sum nevnt er m.a. ásett, at kærunevndin skal taka avgerð skjótast til ber. Ein avgerandi fortreyt fyri hesum er, at sjúklingalærunevndin fær kæruna til viðgerðar. Vísandi til hetta haldi eg tað als ikki vera nøktandi, at kæran ikki verður send sjúklingakærunevndini fyrr enn nærum ein mánað eftir, at hon er latin psykiatriska deplinum. Hetta egur at verða gjørt munandi skjótari, eisini við atliti til rættinum hjá sjúklinginum at leggja spurningin um frælsistøku fyri rættin jbr. § 37.
Vísandi til hetta fari eg at mæla landsstýrismanninum í heilsumálum til at umhugsa at taka neyðug stig fyri at tryggja, at mannagongdirnar í slíkum føri stuðla undir eini skjótari og smidligari viðgerð av kærum til psykiatrisku sjúklingakærunevndina.
Tey, sum hava fylgt við í Oyggjatíðindum , vita, at sunnudagin fyri jól, kom læknin, Ole Haellbo, úr Danmark. Hann kontraði boðini frá Tórmóð Stóra, yvirlækna, og lat Sergei Voroboov, leysan, við boðunum: Tú ert ikki sjúkur.
Hetta staðfestir, at russarin var politiskur fangi, sum noktaði at taka føði til sín í 19 dagar.
Men hetta vísir eisini, at Føroyar er ikki eitt rættarsamfelag, og staðfestir enn einaferð, at mannarættindini verða ikki vird.
Við øðrum orðum staðfestir umboðsmaðurin eisini , at leiðandi yvirlæknin breyt lógina, og ikki tosaði satt á fundinum 14. desember 2010.
Leiðandi yvirlæknin meldar frá hond
-------------
Tað er ikki so lítið ræðandi, at sami landsstýrismaður, Aksel V. Johannesen, sum avvísti at gera nakað fyri russaran, nú er løgmaður føroyinga. Vit kunnu bara út frá ræðuleikunum, Sergei Vorobyov, var í gjøgnum í 2010-2011, ímynda okkum ræðuleikarnar, sum í dag kunnu vera galdandi. Vit kenna hendan leiðandi yvirlæknan frá øðrum málum, og undrunarvert er tað, at starvssetan hansara varð longd fyri stuttum, tó at øll vistu hvat maðurin gjørdi í móti svensk/russaranum, Sergei Vorobyov!
Men enn, sum áður, tigur Amnesty International, og almenna pressan hevur valt bara at spæla við.


text:
Tíðindi/Greinar
29. november 2017
Søren Østergård, granskari í ungdómlívi, hevði eina áhugaverda framløgu um børn í eini avriksmentan, har hann legði stóran dent á, at vit júst nú eru í eini tíð, har tað hevur størri týdning at klára seg væl til royndir, heldur enn at skilja tey evni, ein arbeiðir við. Samstundis, sum tey ungu liva í eini tíð, har tey altíð eru “on”. Tey ungu í dag hava heilt aðrar møguleikar enn tey vaksnu, sum eru um tey, høvdu, og tí er hetta stundum trupult hjá okkum at skilja. Tey hittast á netinum og kunnu her finna vinfólk, tey hava gott og langt samband við. Hetta er ein møguleiki, sum vit, sum eru um tey ungu, ikki høvdu, og tí kunnu vit hava ilt við at skilja, hvønn týdning hetta hevur hjá ungdóminum.
Østergård vísti eisini á, at tey ungu í dag í fyrstu syftu gera tað, tey megna, kenna og eru trygg við. Tey hava trupult við at ferðast í tí ókenda, og velja tí tað frá, sum sýnist ókent. Orsakað av, at vitanin í heiminum í dag er í eksponentiellum vøkstri, hevur arbeiðsmarknaðurin ikki tørv á arbeiðstakara, ið veit tað kenda, men hevur í alt størri mun tørv á fólki, ið eru klár til broytingar og at royna nýggjar leiðir. Hetta ger, at teir dugnaligu næmingarnir, sum fara úr skúlanum í dag, hava tað trupult, tá tey skulu klára seg í arbeiðslívinum. Ímeðan tey hava megnað at læra seg tað kenda ómetaliga væl, eru arbeiðssom og dugnalig, so megna tey ikki í nóg stóran mun at ferðast í hesum broytingum, ið arbeiðslívið krevur í dag.
Tí meinar Østergård, at samstundis, sum næmingarnir hava alt størri hug til at hanga í tí kenda, og at vera innanfyri egin trygdarmørk, er tað júst her, vit skulu stuðla næminginum í at ferðast. Næmingurin hevur einans gagn av at læra at ferðast, har hann ikki kennir seg heilt tryggan. Sjálvsagt skal hetta vera í trinum, ið eru tilpassað næminginum. Arbeiðstakarin hevur heilt onnur krøv til arbeiðsfólkið í dag í mun til fyri bara heilt fáum áratíggum síðan. Hetta krevur, at vit sum skúli eisini fyrireika næmingin til at flyta seg, har tað er tørvur á tí. Tað er ikki neyðturviliga tørvur á fólki, ið dugir at finna sær vitan. Tað er eins stórur tørvur á fólki, ið dugir at brúka funna vitan, og at brúka hana á ein nýggjan hátt. Er hetta, sum Østergaard leggur fram, veruleikin, eigur hetta at hava ávirkan á skúlan.


text:
Venjingarhølini til leigu hjá ÁRF
Frá 1. feb.2010 er møguleiki hjá einstaklingum at leiga seg
inn í hølini hjá ÁRF.
Prísur kr. 400,-. um. mðr.
Prísur kr. 200,-. um mðr. fyri limir.
Tað er sera einfalt, tú gert eina fasta flyting til ÁRF
fyri hvønn mðr.
Peningurin verður at flyta á konta í
Norðoya Sparikassa (9865) 102.857.4.
Viðmerkji vegna leigu.
Eisini ber til hjá fyritøkum/stovnum at leiga seg inn
í venjingarhølini (tilboð vera givin).
Ert tú ikki limur, og vilt fáa tað fyri tað lagra gjaldið,
so kanst tú tekna teg sum lim her á síðuni.
Og tey sum ynskja at venja, skulu keypa sær lykil
frá felagnum, frá 01.feb. 2010 verður nýggj lásaskipan,
sett í gildið.
Lykilin kemur at kosta kr. 200,-. og gjaldið
fyri lykil verður at gjalda á omanfyrinevndu konta í NS
"viðmerkji" lykil við gjalding.
Vit vóna at øll taka væl ímóti hesi skipan, tí tað er sera
tungt at reka eitt ítróttarfelag í hesum døgum, og
venjingarmaskinurnar, skulu endurnýggjast av og til,
og tað er sera kostnaðarmikið, og samstundis ert tú
við til at stuðla kappróðrarfelagnum.
ÁRF/nevndin


text:
Matpakkahondin- ivast tú í hvat tú skalt geva barninum við í matpakkan? :) Hesi eru ráðini frá fólkaheilsuráðnum :)
Matpakkahondin er eitt einfalt og hent amboð, tá tú fert til handils – og best av øllum - tær
nýtist ikki innkeypsseðil
Er matpakkin til børn, vaksin ella gomul, rík ella fátøk, vanabundin ella nýhugsandi, eru somu góðu
ráð galdandi. Er matpakkin gjørdur eftir matpakkahondini, hevur tú ein heilsugóðan matpakka – ið
er í samsvari við tey 8 kostráðini.
Umráðandi er, at matpakkin sær innbjóðandi út og er litfagur. Heilsugóði matpakkin inniheldur
grovt rugbreyð, fiskaviðskera, soltnan viðskera og eitthvørt broyskið at gnaga í - frukt og grønmeti.
Hugsa tær, at matpakkin er deildur upp í fimm matvørubólkar, ein fyri hvønn fingur á hondini:
Tummil/Grønmeti: Gularót, agurka, piparfrukt, sjerrytomat, blómkál, brokkoli, ertrar, bønur, mais,
radisur, kinaradisur, blaðsellarí, hvítkál.
Fremstifingur/Breyð: Gott grovt rugbreyð, breyð, sum eru bakað við fullkornsmjøli, til dømis grovt
pitabreyð og grovir bollar.
Longutong/Viðskeri: Hamburgaryggur, høsnarungabringa, kalkunbringa , skerpikjøt, soltin roykt
eplapylsa, kjøtfrikadellur, soltið livurpostei, egg, soltin ostur, soltin smyrjiostur.
Lekifingur/Fiskur: Makrelur í tomat, royktur makrelur, rogn, tunfiskur, fiskapylsa, laksapaté,
royktur laksur, sild, turrur fiskur, fiskafrikadellur.
Lítlifingur/Frukt: Súrepli, pera, banan, appilsin, melón, jarðber, rosinur.


text:
Uppskot um at yvirtaka útlendingamál
Løgtingsmál nr. 154/2011: Uppskot til løgtingslóg um at taka útlendingamál og
marknaeftirlit undir føroyskt løgræði
§ 1. Málsøkini útlendingamál og
marknaftirlit verða tikin undir føroyskt
løgræði frá 1. januar 2013 at rokna.
§ 2. Føroyskir myndugleikar taka frá 1.
januar 2013 við øllum skyldum í
sáttmálum, lógum og reglum, sum hava
verið lagdar øðrum myndugleikum á
málsøkjunum.
§ 3. Í løgtingslóg nr. 41 frá 10. mai 2006
um ræði á málum og málsøkjum við seinni
broytingum verður tann 1. januar 2013, §
1, stk. 2, nr. 22 strikað.
§ 4. Lógin kemur í gildi 1. januar 2013.
Viðmerkingar
Útlendingamál hava nú verið ein politisk, fyrisitingarlig og rættarlig fløkja í fleiri ár.
Hóast tosað hevur verið seinastu 9 árini um at gera smávegis broytingar í donskum
kunngerðum og reglum, so tykist semja vera um millum tey, ið hava royndir og innlit á
útlendingaøkinum, at neyðugt er at fastleggja politisku og fyrisitingarliga ábyrgdina á einum
staði.
Í 2008 varð Útlendingastovan sett á stovn, sum ummælir umsóknir til danskar myndugleikar.
Útlendingastovan hevur í roynd og veru málsviðgerð av øllum umsóknum um arbeiðs- og
uppihaldsloyvi í Føroyum og hevur innlit í øll mál um familjusamanføring v.m.
Føroyar eru tí væl og virðiliga til reiðar at taka ræði á útlendingamálum. Tær lógir og
kunngerðir, ið eru í gildi, kunnu í fyrsta umfari verða fyrisitnar av føroyskum myndugleikum,
meðan lógarbroytingar og fyrisitingarligar mannagongdir verða viðgjørdar og mentar.
Málið klárt at taka undir føroyska ábyrgd
Í andsøgn til tað, sum annars er komið fram fyri almenningin um útlendingamál, so vóru
samráðingarnar og fyrireikingarnar til at taka útlendingøkið undir føroyska ábyrgd lidnar á
embætismannastigi í desember 2003, tá val varð skrivað út í úrtíð.
Sostatt varð longu tá politisk semja gjørd millum donsku stjórnina og landsstýrið um, at
útlendingamálini skuldu á føroyskar hendur, og føroysk og donsk embætisfólk høvdu
samráðst í eitt ár og gjørt drúgva frágreiðing, ið bert restaði rættlesturin, áðrenn hon varð
handað landsstýrinum.
Í frágreiðingini verður alt útlendingaøkið lýst niður í smálutir, og skotið verður upp, hvussu
málið verður skipað undir føroyskan myndugleika. Eisini er mett um fyrisitingarligu orkuna
og kostnaðin av økinum.
Síðani hevur undanfarna landsstýrið eisini arbeitt við málinum. Felagsyvirlýsing er
undirskrivað millum fyrrverandi danska ráðharran, Birthe Rønn Hornbech, og fyrrverandi
landsstýriskvinnuna, Anniku Olsen, um hesa yvirtøku í 2009.
Víst verður til upplýsingarnar og tilmælini í drúgvu frágreiðingini, sum er hjáløgd sum skjal,
Útlendingapolitikkur og lógargundarlag
Galdandi útlendingalóggáva í Føroyum er eldri útgáva av donskum lógum. Føroyar eru sum
uppihaldsøki skildar frá Danmark. Og eitt loyvi at uppihalda sær í Føroyum hjá útlendingi
(t.e. ríkisborgarum úr øðrum londum enn Norðurlondum) er ikki galdandi fyri Danmark og
Grønland – ella øvugt.
Danski ráðharrin og danska umsitingin situr sostatt við ymiskari lóggávu fyri ymisk øki og
skal avgreiða umsóknir. Bara hetta elvir til vantandi samsvar millum lóggávu, fyrisitingarábyrgd
og eftirlit við umsitingini. Tað verður eisini strikað undir, tá danski ráðharrin við
ábyrgd fyri økinum er spurdur um føroysk útlendingamál, og málið bara verður víst til
føroyskar myndugleikar, sum í sínum lagi vísa til danskar myndugleikar.
Umsitingarligu krøvini
Í drúgvu frágreiðingini um at taka útlendingamálini á føroyskar hendur eru fyrisitingarligu
krøvini lýst og uppskot til, hvussu alt verður skipað:
• Skotið verður upp, at eitt stýri, ið liggur burtur frá landsstýrismanninum, avgreiðir allar
umsóknir um uppihalds-, arbeiðsloyvi og familjusameining, og at kærumyndugleiki
verður lagdur til Føroya kærustovn. Mettur kostnaður í 2003: 3,3 mió. kr. árliga (Sí s. 85
í frágreiðingini)
• Skotið verður upp, hvussu umsóknir um friðskjól kunnu avgreiðast (sí s. 129 í
frágreiðingini). Her verður kostnaðurin bara leysliga umrøddur, men
umsitingarkostnaðurin kann metast til 1,5 mió. kr. árliga – og síðani eru útreiðslur, um
friðskjól verður váttað, og fólki nýtist hjálp.
Samanumtikið er rímiligt at meta samlaða kostnaðin av fyrisiting og umsiting til 5 mió.
krónur árliga. Útlendingastovan hevur í dag eina játtan á 2,2 mió. kr. árliga, so talan er um
knappar 3 mió. kr. árliga í eyka útreiðslum á fíggjarlógini av hesum uppskoti.
Ein føroyskur útlendingapolitikkur
Trupulleikin viðvíkjandi arbeiðsmegini er ikki júst lógarreglurnar, men umsitingin,
málsgongdin og vantanti ábyrgdin.
Kravið í núverandi lóg fyri at fáa arbeiðs- og uppihaldsloyvi er, at tú skalt hava:
• váttan frá arbeiðsgevara um, at tú hevur arbeiði (og arbeiðsgevarin stendur til ábyrgd fyri,
at tú uppfyllur krøv, hevur sáttmála eftir galdandi reglum, rindar skatt o.s.fr.),
• váttan um, at tú hevur bústað,
• váttan fyri, at tú kanst forsyrgja tær sjálvum/sjálvari,
• váttan fyri, at tú ikki hevur nakra sak í brotsmálum,
• og tað skal staðfestast, at tørvur er á arbeiðsmegi í teirri vinnugrein, ið tú søkir um arbeiði
til.
(Hesi krøv eru altso til tey, sum søkja arbeiðs- og uppihaldsloyvi í Føroyum – og skulu ikki
blandast við krøv til flóttafólk, sum hava brúk fyri hjálp. Vit hava ikki havt flóttafólk í
Føroyum, og hesi viðurskifti eru heilt annað mál, ið verður regulerað í altjóða sáttmálum).
Fyri arbeiðs- og uppihaldsloyvi verður loyvi givið fyri eitt ár í senn – og síðani kann søkjast
um varandi uppihaldsloyvi, tá 5 ár eru liðin.
Hetta eru einføld og rímiliga skilagóð krøv, sum væl ber til at fyrisita og umsita rættartrygt.
Høvuðstrupulleikin í málsgongd og ógreiðari ábyrgd
Trupulleikin hevur ligið í eini frumskógarkendari fyrisiting, har danskir myndugleikar taka
avgerðirnar eftir tilmælum úr landsstýrinum og gjøgnum samskifti við donsku løgregluna í
Føroyum. Eingin tykist hava yvirskipaðu ábyrgdina, og allir partar hava stórar trupulleikar av
fløktu mannagongdini.
Hetta hevur elvt til, at fólk hava bíðað í mánaðir og upp í ár eftir svari. Eisini hóast øll
viðurskifti eru í lagi. Onkuntíð kann onkur smávegis upplýsing resta í ella detta niðurímillum,
og øll tykjast bíða eftir hvørjum øðrum.
Til dømis skal eisini søkjast av nýggjum, um útlendingur skal skifta arbeiðsgevara. Enntá
hava vit fleiri dømi um, at eitt virki hevur skift eigarar, og tá skal eisini søkjast og bíðast í
fleiri mánaðir, meðan útlendingurin ikki sleppur at arbeiða, hóast tørvur er á tí.
Ógreiða ábyrgdarbýtið og fløkta málsgongdin ger eisini, at eingin hevur ábyrgdina av at
upplýsa og kunna útlendingar í Føroyum um teirra rættindi og skyldur.
Hvussu skipa vit okkum?
Við eini føroyskari umsiting, sum arbeiðir skjótt og væl, ber til at loysa hendan trupulleikan.
Málsgongdin verður stytt beinanvegin, og til ber at hava skráseting og eftirlit á einum staði,
so vit støðugt hava dagførd yvirlit á støðuni.
Við at hava ábyrgdina sjálvi kunnu vit skipa kunning, upplýsing og tilboð til útlendingar, ið
fáa arbeiðs- og uppihaldsloyvi, í samstarvi við tær kommunur, har fólkini hava bústað og
arbeiða ella lesa.
Við at hava ábyrgdina og eftirlitið hjá føroyskum myndugleikum, fáa vit eisini møguleikan at
greiða tørvin á skúlatilboðum, dagstovnum, mentanar- og trivnaðartilboðum, ið útlendingar,
sum eru í longri tíðarskeið, hava tørv á.
Lógarbroytingar, ið skulu fremjast
Tørvur er sjálvsagt eisini á at gera nakrar neyðugar tillagingar í lógini beinanvegin og at seta
okkum munandi dyggari krøv viðvíkjandi samansjóðing (integrasjón) hjá útlendsku
arbeiðsmegini.
Í stuttum er neyðugt í útlendingalógini at skilja ímillum tveir ymiskar bólkar av útlendingum,
ið kunnu fáa uppihalds- og arbeiðsloyvi í Føroyum:
Útlendingar, ið koma til Føroya at loysa ávísar tíðaravmarkaðar arbeiðsuppgávur, og sum
ikki í útgangsstøðinum ætla sær at seta búgv í Føroyum í longri tíðarskeið:
• Her kunnu vit víðka ta sonevndu “montør-regluna” í galdandi lóg og geva møguleika fyri
arbeiðs- og uppihaldsloyvi í til dømis 1-6 mánaðir eftir staðfestum og váttaðum tørvi.
• Vit hava fordømi við teirri skipan, ið avtalað varð, tá oljuleitingarnar byrjaðu, og bólkar
av arbeiðsfólki fingu loyvi, har arbeiðsgevarin tryggjaði mótvegis myndugleikum og
løgreglu, at allar upplýsingar vóru rættar og krøvini lokin.
• Og vit hava gjørt umsitingarligar avtalur um smidligar skipanir fyri læknar, ítróttafólk,
granskarar og tílíkt, ið arbeiða her í styttri og skiftandi tíðarskeið.
Útlendingar, ið koma til Føroya og seta búgv í longri tíðarskeið og møguliga vilja søkja um
varandi uppihaldsloyvi:
• Her krevjast atlit til familjur og familjusameiningarreglur.
• Her ræður um at hava upplýsing og kunning um rættindi og skyldur.
• Her krevjast tilboð um undirvísing og onnur skeið í samstarvi við kommunurnar.
• Og her liggur ábyrgdin hjá okkum fyri samansjóðingarátøkum.
Ávísar avbjóðingar eru av praktiskum og tøkniligum slagi, tá ið ræður um
marknaeftirlitispartin. Føroyar eru ikki sjálvstøðugur limur í Schengen, men tó fevndar av
schengensamstarvinum. Løgreglan umsitur marknaeftirlit, og avtala skal tí gerast við ríkið
um, hvussu hesin felagsmyndugleiki skal átaka sær partar av umsitingini av hesum sum
sermáli. Gildiskoman er tí sett til 1. januar 2013, so stundir verða at fremja hesar
samráðingar.
Mælt verður til alt fyri eitt at seta arbeiðsbólk at gera frágreiðing um útlendingalóggávuna og
tær avbjóðingar og tey høvi, sum liggja í dagføringum og broytingum. Politiskur fylgibólkur
við umboðum úr øllum flokkum eigur at fylgja arbeiðnum. Soleiðis ber til innan
yvirtøkudagfestingina at fyrireika føroyskar lógir og taka støðu til møguliga broytta kós og
allar hóskandi dagføringar.
Óheft málsviðgerð og kærumøguleikar
Málsviðgerðin og fyrisitingin eigur at skipast í eina sjálvstøðuga fyrisiting, har
Útlendingastovan er eitt direktorat, leyst frá landsstýrismanni. Kærunevnd eigur at skipast
undir Føroya Kærustovni.
Tað er sjálvsagt krav, at útlendingar verða settir eftir føroyskum sáttmálum, og at útlendingar,
ið ætla at vera longri tíðarskeið í Føroyum, eiga rættindi og skyldur í føroyska samfelagnum
á jøvnum føti við til dømis norðurlendskar ríkisborgarar í Føroyum.
Fíggjarligar avleiðingar av uppskotinum
Avleiðingar eru samanlagt 5 mió. kr. Útlendingastovan hevur í dag játtan upp á 2,2 mió. kr.
Sostatt krevja útlendingamálini meirjáttan í 2013 upp á 2,8 mió. kr.
Á Løgtingi, 22. februar 2012
Høgni Hoydal Sirið Stenberg Páll á Reynatúgvu
Bjørt Samuelsen Gunvør Balle Kristina Háfoss


text:
Vinarliga gev gætur fylgjandi viðskiftatreytir, ið eru galdandi fyri Effo-kort:
• Kortið gevur rætt til kreditkeyp í øllum Fast-handlum og sølustøðum okkara kring landið.
• Effo ásetur kredittupphæddina. Um einki annað er avtalað, gevur viðskiftakortið tær rætt til kreditt-keyp upp til kr. 5.000. Er tørvur á størri upphædd, t.d. til virkir, vinarliga setið tykkum ísamband við okkum.
• Keyp uppá kortið verður avroknað fyri hvønn mánað, og rokning verður send fyrst í mánaðinum eftir.
• Gjaldstreytirnar eru verandi mánaði + 15 dagar, hereftir verður 1,5% renta roknað um mánaðin.
• Kortið er persónligt, og er misnýtsla av kortinum fyri egna ábyrgd.


text:
Í samband við Laksatorgið, er Heiðavegur stongdur fyri gjøgnumkoyring frá Hotel Runavík til Føroya Tele. Ferðslan verður víst til Fjøruveg/Gulasteinsveg.
Broytingin er lýst við skeltum. Koyrandi verður aftur leygarkvøldið.
21.07.2017
Heiðavegur stongdur fyri gjøgnumkoyring
Í samband við Laksatorgið, er Heiðavegur stongdur fyri gjøgnumkoyring frá Hotel Runavík til Føroya Tele. Ferðslan verður víst til Fjøruveg/Gulasteinsveg.
- Vatnleiðingsarbeiði í Æðuvík 24/5
- Fólk í Funningsfirði fáa nú Bønhús
- Kortlegging við dronum
- Viðv. næmingagjaldi
- Bygdadagur í Rituvík 26. mai 2018
- Marmennilin
- Ruddingardagur leygardagin 12. mai
- Garðar í seyðahøgum standi
- Kunngerð um serstaka byggisamtykt fyri bygging av nýggjari kirkju á Glyvrum
- Ruddingardagar í Runavíkar kommunu
- Ársroknskapurin fyri 2017 góðkendur
- Innsavningin hjá IRF forskotin hesa vikuna
- Tjarnarvegur í Runavík stongdur vegna vegarbeiði
- Flaggdagsrøðan í Runavík 2018
- Flaggdagshaldið sent beinleiðis á R7
- Løgmaður heldur røðu á flaggdagshaldinum í Runavík
- Ragnar verður rakstrarleiðari
- Listaverkætlan í Elduvík
- Undirstøða
- Flaggdagshald – umframt ódnartøk og steypadyst


text:
Dagur 1 – Fráferð
Leiðin gongur framvið Padborg gjøgnum Norðurtýskland til Hollands. Umleið kl. 18.00 eta vit ein 3 rættaðan døgurða, íroknað 1 drykkivøru á eini minni matstovu, beint áðrenn komið verður til Amsterdam, eftir hetta koyra vit til gistingarhús okkara og verða skrivaði inn.
Dagur 2 – Kanalrundtúrur og rundtúrur í Amsterdam
Aftaná morgunmatin, eru vit til reiðar at fara eyðkenda kanalrundtúrin í Amsterdam. Hetta er ein uppliving, ið ein ikki skal lata fara framvið, tá júst hesin túrur gevur einum eina framúr fatan av, hvussu Amsterdam er uppbygdur og hevur ment seg gjøgnum tíðina. Aftaná fara vit ein túr gjøgnum miðbýin saman við ferðaleiðara okkara, umframt at vit halda ein matarsteðg á leiðini. Nú er tíð at taka sær av løttum, og tað er frítt fyri einhvønn at gera tað, tey hava hug til – upplivingar, ið kunnu viðmælast, er ein gongutúrur gjøgnum smáu tvørgøturnar millum kanalirnar, har tað finnast nógvir smærri áhugaverdir handlar og hugnaligar kaffistovur. Eisini er møguleiki at vitja Tulipansavnið ella heimið hjá víðagitnu Annu Frank (bíðirøðin er long við húsini hjá Onnu Frank). Seint seinnapartin koyrir bussurin aftur til hotellið.
Rotterdam og Keukenhof. Heildagstúrur
Vitjað verður í einum av heimsins størstu havnabýum, Rotterdam. Frá Euromast er einastandandi úsýnið yvir býin, áðrenn farið verður ein gongutúr eftir navnframu gongugøtuni, Coolsingel. Higani koyra vit til góðsið Keukenhof, har ein hevur góða tíð at ganga runt og gleða seg yvir nógvu vøkru blómu- og plantusløgini í risastóru blómulundini.
Ríkissavnið, Kalverstraat. Seinnapartin í Volendam
Vit koyra til savnsøkið frá morgunstundini, har møguleiki verður at vitja Ríkissavnið ella Van Gogh-savnið. Síðani spáka vit ein vakran túr til Damrak á kendum gøtum, sum Leidseplein og Kalverstraat. Møguleiki er at fara við sporvogni frá Ríkissavninum beinleiðis inn í miðbýin, um tú ikki hevur áhuga fyri gongutúrinum. Aftan á døgurðan verður skipað fyri eini minni útferð til Volendam, ið liggur 30 km norðanfyri Amsterdam. Her andar av friði og hugna, smærri fiskiførum og fólkum í tjóðbúna. Vit kunnu eisini viðmæla, at tú nýtir allan dagin fyri teg sjálvan í Amsterdam, vitjar søvn, handlar og matstovur, ið tær lystir – óheft av bólkinum.
Amsterdam í kvøldarglæmu
Eitt av kvøldunum millum kl. 20 -22, bjóða vit eina lítla bussferð í Amsterdam, fyri at uppliva tey ymisku ljósini, ið fáa býin at lýsa upp í øllum ælaboðans litum.
Dagur 7 og 8 – Heimferðardagur
Bussfráferð úr Amsterdam stutt eftir morgunmat á 7. degnum. Leiðin gongur aftur móti Hirtshals, har gist verður hesa seinastu náttina, áðrenn leiðin gongur heimaftur á klettarnar.
Kvøldarmáltíð í Amsterdam
Njót eina av mongu fjølbroyttu matstovunum í Amsterdam. Eitt ella bæði tvey kvøldini, plagar ferðaleiðarin at leita sær á matstovu í býnum og tá ert tú vælkomin við. Tú kanst rokna við at gjalda umleið 25 Eur fyri eina góða 2- ella 3 rættaða máltíð.